Summary: Sanna Marinin hallitukseen osallistuvat puolueet istuvat samassa veneessä, mutta soutavat jo taipaleen alkumetreillä eri suuntiin.

Sanna Marinin hallitus näyttää perineen saman oudon toimintamallin, joka juurtui Antti Rinteen viiden puolueen hallitukseen jo samana päivänä kun se aloitti työnsä.
 Tuolloin keskusta nosti metakan vihreän ympäristö- ja ilmastoministerin, Krista Mikkosen MTV:n haastattelussa esittämästä arviosta.
 Mikkonen sanoi, ettei pidä sitä todennäköisenä, että kaikki Suomeen suunitteilla olevat  sellutehdashankkeet  voitaisiin toteuttaa.
 Useat keskustan kansanedustajat tyrmäsivät Mikkosen arvion julkisesti kovin sanakääntein ja sanoivat sen olevan hallitusohjelman vastainen.
 Vihreiden ministeriryhmään valittu Krista Mikkonen sai sellutehdashankkeita koskevasta lausunnostaan keskustalta ankaraa kritiikkiä jo ennen kuin hän oli ehtinyt vannoa ministerinvalansa. Marko Oikarinen / Yle
 Oli syypää kohuun vihreiden ministeri tahi keskustan edustajat, hallituspuolueiden näkemyserot olisi ollut järkevintä puida hallituksen sisällä.
 Hallituskumppanien julkinen kiistely hyödytti enemmän oppositiota kuin ainuttakaan hallituspuoluetta. Hallituskoalition yhteishenkeä ja luottamusta keskinäiset julkiset kiistat murentavat aina.
 Sooloilu ja hallitusosapuolten irtiotot ovat ongelma
 Keskustan ja vihreiden erimielisyydet metsienhoidosta ja ilmastopolitiikasta jäivät kuplimaan.
 Kuukautta myöhemmin keskustan eduskuntaryhmän puheenjohtaja Antti Kurvinen totesi Helsingin Sanomille, että hallituksessa “ ei voi tehdä irtiottoja ja sooloiluja.  Jos niin tehdään, se tarkoittaa, että hallitus kriisiytyy”.
 Kurvinen korosti lisäksi, että keskustan tehtävä hallituksessa on pitää vihreät kurissa.
 Ensisijaisesti Antti Kurvisen tehtäviin kuuluu kuitenkin keskustan eduskuntaryhmän kurissa pitäminen. Sen irtiottoihin Kurvinen ei ole puuttunut.
 Pikemminkin päinvastoin. Kurvinen oli keskeisessä roolissa muun muassa silloin, kun keskusta päätti vaatia pääministeri Rinteen eroa.
 Antti Kurvinen on sanavalmis poliitikko. Ajoittain hän kritisoi myös hallituskumppaneitaan. Pekka Tynell / YLE
 Tuo operaatio jos mikä oli erikoinen soolosuoritus ja irtiotto hallituspuolueelta. Vaikka Rinteen umpikujaan ajautuminen johtui pääasiassa hänen omista virheistään, ei keskustalle voi antaa toiminnastaan täysiä tyylipisteitä.
 Keskusta kriisiytti Rinteen hallituksen ja heikensi samalla oleellisesti uuden hallituksen sisäistä ilmapiiriä. Samassa rytäkässä hallituspuolueiden luottamus keskustaan heikkeni merkittävästi.
 Hallituspuolueet vaativat yhtenään selvityksiä toisiltaan
 Tuota näytöstä edelsi tapahtumasarja, jossa keskusta ja vihreät esiintyivät samassa rintamassa.
 Perjantaina marraskuun 29. päivä omistajaohjausministeri Sirpa Paatero (sd.) jätti eronpyyntönsä. Tuolloin keskusta ja vihreät vaativat pääministeripuolue SDP:ltä selvitystä Postin omistajaohjaukseen liittyneestä sotkusta.
 Sirpa Paateron erottua Antti Rinteen hallituksesta keskusta ja vihreät vaativat sosialidemokraateilta lisäselvityksiä postin omistajaohjaukseen liittyneistä ratkaisuista. Toni Määttä / Yle
 Seuraavana maanantaina keskusta ilmoitti epämääräisin sanakääntein, ettei sillä ollut enää luottamusta pääministeri Rinteeseen. Tuolloin oli pääministeri Rinteen vuoro vaatia keskustalta lisäselvitystä.
 Keskustan puheenjohtaja Katri Kulmuni antoi Antti Rinteelle kolme tuntia ennen kuin tämä marssi viemään erokirjettään presidentti Niinistölle. Se merkitsi viiden puolueen hallituksen kaatumista.
 Keskustan eduskuntaryhmän puheenjohtaja Antti Kurvinen teki oman selitysretkensä sosialidemokraattien ryhmään kaksi päivää myöhemmin.
 Samaan aikaan juuri kaatuneeseen hallitukseen kuuluneet puolueet – SDP, keskusta, vihreät, vasemmistoliitto ja RKP – pystyttivät innolla uutta hallitusta.
 Uudenkin hallituksen sisällä on epäluottamuksen ilmapiiri
 Nyt vain viikkoa myöhemmin Sanna Marinin (sd.) hallitus räpiköi julkisuudessa Rinteen hallituksen tavoin. Ulkoministeri Pekka Haavisto (vihr.) kävi tänään kaikkien hallituspuolueiden eduskuntaryhmissä kuultavana.
 Vierailusarja liittyi ulkoministeriössä tehtyihin valmisteluihin al-Holin pakolaisleirillä olevien Suomen kansalaisten mahdollisesta kotiuttamisesta. Leirin asukkaat ovat Isis-taistelijoiden vaimoja ja heidän lapsiaan.
 Ulkoministeri Pekka Haavisto (vihr.) kävi torstaina 12. joulukuuta keskustan eduskuntaryhmän tentattavana. Keskustaryhmän johtaja Antti Kurvinen saattoi Haaviston kokoukseen. Jussi Nukari / Lehtikuva
 Haaviston kierroksen vaikein pysäkki oli keskustassa. Eduskuntaryhmässä pidetty tentti osoitti, että vastikään Antti Rinteen eroa vaatineessa keskustassa on epäluottamusta myös Pekka Haavistoa kohtaan.
 Myös pääministeri Sanna Marin sai huomata, ettei ulkoministeri Pekka Haaviston toimintalinjalla al-Hol-kotiutuksissa ole “hallituksen hiljaista hyväksyntää”, kuten Marin itse  arvioi eilen Ylelle  eduskunnassa.
 Pääministerin lausunnon jälkeen muiden muassa keskustan eduskuntaryhmän puheenjohtaja Antti Kurvinen kiirehti julistamaan sosiaalisessa mediassa näin: “Keskusta ei ole hyväksynyt hiljaisesti eikä äänekkäästi kenenkään lennättämistä tänne.”
 Keskustan puheenjohtaja, Katri Kulmuni puolestaan sanoi, ettei terroristiseen toimintaan lähteneitä aikuisia pidä auttaa. Kulmunin mielestä on hyvä, jos Suomi auttaa leirillä olevia lapsia. Tätä kantaansa Kulmuni on tänään toistanut
 Keskustan kommentit olivat julkisuuden kautta hallituskumppaneille annettuja toimintaohjeita. Samalla ne olivat myös uuteen pääministeriin, Sanna Mariniin ja ulkoministeri Haavistoon kohdistuneita piikkejä.
 Keskustan puheenjohtaja Katri Kulmunin mielestä Suomi voisi vastaanottaa Al-Holin pakolaisleirillä olevat lapset, mutta ei heidän äitejään, jotka ovat olleet Isis-terroristien vaimoja. Pekka Tynell / Yle
 Yrittääkö keskusta olla yhtä aikaa hallituksessa ja oppositiossa?
 Keskustan toimintalinja herättää kysymyksen: Kokeeko keskusta olevansa yhtä aikaa hallituspuolue ja oppositiopuolue? Nyt keskusta näyttää ajelevan kaksilla rattailla.
 Puolueen pitäisi valita rattaista vain toiset, hallituksen kiesit. Nyt keskusta antaa jatkuvasti syöttöjä suoraan opposition hyökkääjille.
 Keskusta oireilee hallituksessa pahasti. Se johtunee pääasiassa huolesta, jota puolue tuntee perussuomalaisten kannatuksen jatkuvan nousun ja keskustan kannatuksen luisun vuoksi.
 Keskustan pitäisi keskittyä hallituksen yhteisten ongelmien ratkaisuun eikä jatkuvaan hallituskumppaneittensa kuulustelemiseen.
 Hallituksen kiireellisin tehtävä nyt olisi yhteisen poliittisen päätöksen sorvaaminen siitä, miten Suomi ratkaisee kysymyksen al-Holissa olevien suomalaisten kotiutuksista.
 Se on koko hallituksen ja kaikkien hallituspuolueiden yhteinen tehtävä. Päätös pitäisi asiassa tehdä suuntaan tai toiseen oli ongelma kuinka visainen tahansa.
 Sanna Marinin hallitus koolla nimityspäivänään 10.12.2019. Vesa Moilanen / Lehtikuva
 Hallituksen on laadittava itselleen pelisäännöt
 Jos Sanna Marinin hallitus mielii toteuttaa ohjelmansa ja kunnianhimoiset tavoitteensa, sen on syytä sopia pikimmiten hallitusyhteistyön pelisäännöistä.
 Säännön numero yksi tulisi olla se, etteivät hallituspuolueet kiistele keskenään julkisesti keskeneräisistä asioista.
 Kokemukset Rinteen hallituksen ajalta ja Marinin hallituksen ensimmäisiltä päiviltä osoittavat, että hallituspuolueiden on tehtävä yhteinen poliittinen päätös joka ikisestä tulenarasta kysymyksestä ja sitoutettava hallituspuolueet yhteisvastuuseen.
 Hallitus ei voi väistellä vaikeita kysymyksiä ja jättää niitä ratkaisematta. Sellaisia ei voi sysätä yksittäisten ministerien ja virkamiesten vastuulle.
 Sanna Marin joutuu ensimmäiseen tulikokeeseensa pääministerinä tiistaina 17.12. Hallitus vastaa tuolloin opposition välikysymykseen. Heikki Saukkomaa / Lehtikuva
 Jos hallituspuolueiden keskinäiset selvittelykierrokset ja julkiset kiistat saavat jatkua, ne syövät nopeasti koalition uskottavuuden. Ne vievät myös aivan liikaa ministerien aikaa ja siirtävät poliitikkojen huomion hetkellisiin kohuihin ja pikkuasioihin.
 Hallituksen pitäisi kyetä “pitämään katse pallossa” eli hallitusohjelmaan kirjattujen päätavoitteiden toteuttamisessa. Niiden toimeenpano on uhattuna, ellei pääministeri Marin saa pistettyä hallituksensa puolueita ruotuun.

Analyysi: Sanna Marinin hallituksen on syytä laatia itselleen  yhteiset pelisäännöt ja sitouttaa niihin myös eduskuntaryhmät


Summary: Pääministeri Sanna Marin (sd.) osallistuu ensimmäiseen EU-huippukokoukseensa kansainvälisen ennakkojulkisuuden saattelemana.

BRYSSEL  Ketä tahansa jännittäisi pääministeri  Sanna Marinin  (sd.) tilanteessa. Brysselin huippukokousrakennuksen saapumisalue on halli, jonka laidoilla odottavat sadat ja sadat toimittajat kameroineen ja mikrofoneineen milloin ketäkin saapuvaksi.
 Kaikki tuntuivat odottavan torstaina Suomen tuoretta pääministeriä.
 Sanna Marin asteli punaista mattoa vieno puna poskilla. Koskaan ei tiedä mitä kysytään. Mutta Marin oli prepattu etukäteen. Hänet ohjastettiin suoraan kansainvälisen median eteen.
 – No niin tervehdys kaikki. Olen kovin innoissani siitä, että ole täällä, vaikka olen ollut virassa vasta muutaman päivän, sanoi Marin selkeällä englannin kielellä.
 Huippukokousrakennushan on Marinille sinänsä tuttu. Hän johti liikenne- ja viestintäministerinä alansa ministerikokouksia samassa talossa, heinäkuun alussa alkaneella Suomen EU-puheenjohtajuuskaudella. Mutta punainen matto on varattu ainoastaan jäsenmaiden päämiehille ja -naisille.
 Marin kertoi lehdistölle, että hän on huolissaan ilmastosta.
 – Meidän täytyy tehdä enemmän ja nopeammin, kyse on lastemme tulevaisuudesta, sanoi Marin.
 Marinia onniteltiin pääministeriydestä, eivätkä toimittajat voineet olla tuomatta esille hänen nuorta ikäänsä. Marin on maailman nuorin virassa oleva pääministeri.
 Mutta: toimittajia kiinnostavat kuitenkin lopulta asiat. Niin Mariniltakin kysyttiin, mitä hän ja naisjohtoinen hallitus tekee toisin Rinteen hallitukseen verrattuna.
 – Meillä on tosiaan poliittinen kriisi, mutta haluamme pitää sen mahdollisimman lyhyenä. Me noudatammme samaa hallitusohjelmaa kuin edellinenkin, ja pyrimme antamaan kansalaisille sen mitä olemme luvanneet.
 Siinä se oli, yksi ympäripyöreä vastaus ja eteenpäin.
 Suojellaanko nuorta pääministeriä?
 Suomalaismediaa oli varoitettu, että aikaa on vain muutamaan kysymykseen. Esiin nousi tietysti al-Hol. Pääministeriltä haluttiin tiedustella milloin hallitus tekee päätöksen leirin suomalaisista, lapsista ja naisista.
 Pääministeri Sanna Marin keskusteli EU-huippukokouksessa Saksan liittokanslerin Angela Merkelin ja Tanskan pääministerin Mette Frederiksenin kanssa. Olivier Hoslet / EPA
 Kysymystä ei koskaan saatu esitettyä loppuun, kun valtioneuvoston EU-asioista vastaava viestintäpäällikkö  Anne Sjöholm  puuttui tilanteeseen ja sanoi, että siitä ei saa kysyä vaan ainoastaan huippukokoukseen liittyvistä asioista.
 Keskustelu al-Holista kävi samaan aikaan kuumana eduskunnassa ja on täysin normaalia, että pääministeriltä tentataan vastausta kotimaan asiaan, vaikka tämä olisi ulkomailla.
 Sanna Marin oppi nopeasti, miten voi joutua lehdistön tulitukseen, oli sitten nuori, vanha, nainen, mies, kokenut tai kokematon. Koko Suomi-media kirjoitti sensuroinnista eikä niinkään siitä, miksi pääministeri yleensä Brysselissä on.
 Antti Rinne kaatui Postin sotkuihin. Kaatuuko Marinin hallitus al-Hol-sotkuihin?
 Marin pyysi anteeksi toimittajilta
 Marinia on kuvattu lukuisissa lehtiartikkeleissa kunnianhimoiseksi asiapoliitikoksi.
 Ensiesiintyminen johtajatasolla kuitenkin paljasti sen, että Marin ei ehkä vielä ole valmistautunut kaikkiin tilanteisiin. Tyytyminen viestintäpäällikön ohjaukseen mediatilanteessa, kun kysymys oli al-Holin leirin suomalaisista ja heidän kohtalostaan johti ensimmäisenä huippukokouspäivänä anteeksipyyntöön.
 Marin joutuu vastaamaan tästä edespäin aina vaan kiperämpiin kysymyksiin. Jos kansainvälinen media olisi ymmärtänyt, mistä Suomessa keskustellaan, hekin olisivat kysyneet asiasta. Isis-taistelijoiden matkaan lähteneiden tulevaisuus ja kotiinpaluumahdollisuudet puhuttavat lukuisissa jäsenmaissa ja se on mitä poliittisin kysymys.
 Marin: Puheenjohtajuus on onnistunut hyvin.
 Pääministeri Sanna Marinin ensimmäinen huippukokous käytännössä päättää Suomen puheenjohtajuuden.
 Marin tekee EU-johtajille selkoa päättyvästä puolivuotiskaudesta, vaikka hän on sitä johtanut vasta muutaman päivän. Se on protokollaa, mutta puheenjohtajuuskauden asiat ovat olleet vaikeita, ja niiden poliittinen setviminen jatkuu Kroatian ja vielä seuraavana tulevan Saksankin kaudella.
 – Mielestäni Suomi on onnistunut puheenjohtajana tässä vaikeassa tilanteessa, sanoi Marin.
 Positiivisuus kuuluu virkakuvaan, mutta tosiasiassa ne vaikeimmat asiat eli sopu ilmastonmuutoksen vastaisista toimista ja niiden rahoittamisesta sekä neuvottelut monivuotisesta budjetista ovat täysin levällään.
 EU-johtajat ottivat Marinin lämpimästi vastaan. Uteliaisuus on todennäköisesti yhtä korkealla kuin medialla, onhan Marin tuntematon uutuus pyöreän neuvottelupöydän ääressä. Mutta ehkä juuri uutuuden takia onnittelut jäivät kokoussalissa iloisiksi kädenpuristuksiksi. Poskisuudelmat tulevat kuvaan myöhemmin, kunhan on ensin tutustuttu paremmin.

Superjulkkis ennen tekoja – Pääministeriä jännitti kävely Brysselin punaisella matolla, videolta näkee, että vastaanotto oli EU-huippukokouksessa innostunut


Summary: Yhteistyö Mikis Theodorákisin kanssa oli taustalla myös, kun Saijonmaa teki suomalaisen tangon tutuksi ruotsalaisille.

Arja Saijonmaa  oli 1970-luvun alussa täysillä mukana kultakauttaan elävässä Helsingin Ylioppilasteatterissa. Itse asiassa hän oli sillä hetkellä Ylioppilasteatterin johtajana. Marraskuussa 1970 tapahtui jotakin, joka leimasi Saijonmaan koko sen jälkeisen uran laulajana.
 Yksi Kreikan merkittävimmistä nykysäveltäjistä, niin taide- kuin elokuvamusiikkia säveltänyt  Mikis Theodorákis  oli saapunut Suomeen kuuntelemaan Ylioppilasteatterin suomenkielisiä versioita lauluistaan.
 Kesken konsertin Theodorákis nousi yllättäen lavalle, jossa Saijomaa esitti säveltäjän kappaletta.
 – Se oli vähän pelottavaa, kun kaksimetrinen hahmo rupesi lähestymään. En ollut koskaan edes nähnyt häntä – ajattelin, että mitä täällä nyt tapahtuu. Me laulettiin siinä yhdessä hetken ajan, ja hän otti minulta mikrofonin ja sanoi, että Arja lähtee hänen kanssaan maailmanympärimatkalle.
 Niin Arja lähtikin, mutta vasta seuraavana vuonna, kun oli saanut kiireisimmät Ylioppilasteatteriasiat hoidettua. Alkoi maailmankiertue, joka muutti Saijonmaan koko tulevan uran.
 – Kaikki sanoivat minulle, että mene!
 Saijonmaan mukaan Theodorákisin maailmankiertueelle lähteminen on ollut hänen elämänsä käännepiste.
 – Kaikki mitä minun elämässäni on tapahtunut – enhän minä seisoisi Ruotsissa jossain Västervikin lavalla, jos en olisi lähtenyt Pariisin kautta Mikiksen matkaan. En olisi ikinä lähtenyt Ruotsiin, enkä muuallekaan ulkomaille. Kaikki on ollut seurausta siitä hurjasta hypystä, että lähdin kreikkalaisen maanpakolaisen matkaan.
 Suomalaisen tangon lähettiläänä Ruotsissa
 Arja Saijonmaan levyjä on myyty yli kaksi miljoonaa kappaletta, ja hän on ollut suosittu esiintyjä Ruotsista aina 1980-luvulta alkaen. Silloin hän tuli tunnetuksi muun muassa suomalaisen tangon maahantuojana. Siinäkin hankkeessa olivat taustalla kokemukset Theodorákisin kanssa.
 – Heti kun kreikkalaiset menevät maailmalle, heti tiedetään että se on kreikkalaista musiikkia, ja he ovat ylpeitä siitä. Ajattelin, että mitä minä voisin viedä maailmalle. Silloin suomalainen tango ei ollut arvossaan. Mutta sitten suomenruotsalainen runoilija  Lars Huldén  sanoitti yhteen tilaisuuteen  Kotkan ruusu  -tangon ruotsiksi. Siitä tekstistä tuli kylmät väreet. Se teksti otti ytimen meistä suomalaisista.
 Katso Arja Saijonmaan koko haastattelu Puoli seitsemän -ohjelmassa:

Arja Saijonmaa uransa käännepisteestä: "Kaikki on ollut seurausta siitä hurjasta hypystä, että lähdin kreikkalaisen maanpakolaisen matkaan"


Summary: Evo Moralesin kerrotaan halunneen lähemmäksi kotimaataan.

Bolivian syrjäytetty presidentti  Evo Morales  saa poliittisen turvapaikan Argentiinasta. Aiemmin Morales oli jo saanut turvapaikan Meksikosta.
 Argentiinan ulkoministerin  Felipe Solán  mukaan Morales halusi päästä lähemmäs kotimaataan.
 – Hän tuntee olonsa täällä paremmaksi kuin Meksikossa, joka on kaukana, Sola sanoi.
 Moralesin lisäksi Buenos Airesiin ovat muuttaneet hänen kaksi lastaan. Muutto Argentiinaan tapahtui kaksi päivää sen jälkeen, kun maan uusi keskusta-vasemmistolainen presidentti  Alberto Fernández  oli astunut virkaansa.
 Evo Morales pakeni Boliviasta marraskuussa viikkoja jatkuneiden mielenosoitusten jälkeen. Protestiaalto puhkesi Moralesin tultua valituksi jatkokaudelle lokakuussa epäselvyyksiä sisältäneen ääntenlaskennan jälkeen.
 Bolivian väliaikainen hallitus katsoo Moralesin syyllistyneen ihmisoikeusrikkomuksiin  vaaliprotestien tukahduttamisyritysten aikana.
 Morales itse sanoo olevansa vallankaappauksen uhri.
 Lue myös:
 Levottomuudet ovat jatkuneet Boliviassa vallan vaihduttua – entinen presidentti syyttää Yhdysvaltoja salaliitosta
 Senaatin apulaispuhemies julistautui Bolivian presidentiksi – Morales: Kavalin ja pahin vallankaappaus
 Eronnut presidentti saapui Meksikoon – mellakoita Boliviassa
 Meksiko myönsi Bolivian ex-presidentille Moralesille turvapaikan – Armeijaa syytetään vallankaappauksesta

Turvaa Meksikosta hakenut Bolivian syrjäytetty presidentti päätyikin lopulta Argentiinaan


Yhdysvallat ja Kiina ovat päässeet alustavaan sopuun kauppaneuvotteluissa, kertoo uutistoimisto Reuters.
 Reuters perustaa tietonsa nimettömään lähteeseen, joka on seurannut neuvotteluja läheltä.
 Myös uutistoimisto Bloomberg kertoo,  että niin sanottu ensimmäisen vaiheen sopimus olisi syntynyt kauppaneuvotteluissa.
 Valkoisen talon odotetaan antavan tarkempia tietoja asiasta. Yhdysvaltain presidentti  Donald Trump  on juuri tavannut kauppa-asioiden neuvonantajiaan.
 Yhdysvaltain ja Kiinan kauppasota on kestänyt lähes puolitoista vuotta. Uutinen valoi toivoa arvopaperimarkkinoilla ja piristi Yhdysvaltain pörssit nousuun.
 New Yorkin pörssin pääindekseistä S&P 500 -indeksi ja teknologiapainotteinen Nasdaq nousivat uusiin ennätyksiin. S&P 500 nousi noin prosentin, Nasdaq nousi 0,7 prosenttia.
 Teollisuusosakkeiden Dow Jones kallistui 0,8 prosenttia.
 Aiemmin torstaina Yhdysvaltain neuvottelijoiden kerrottiin tarjonneen joustoa olemassaoleviin tuontitulleihin. Lisäksi Yhdysvaltain raportoitiin olevan valmis perääntymään uusista tulleista, joiden oli määrä astua voimaan sunnuntaina.

Uutistoimistot: Yhdysvallat ja Kiina päässeet alustavaan sopuun kauppasodassa


Summary: Maita ei ole saatu sitoutumaan laajoihin päästöleikkauksiin, tiukkoihin uusiin sääntöihin, rahoituksen laajentamiseen ja turvaamaan kaikille mahdollisuus sopeutua muuttuvaan ilmastoon.

Kun on tosi kyseessä, osallistujien todellinen luonne selviää.
 Näin on käynyt reilusti yliajalle venyneissä YK:n Madridin ilmastoneuvotteluissa. Kunnianhimoisempia päästövähennyksiä ajavat maat yrittävät saada kokouksesta edes kirjauksia, joilla osoitetaan etenkin nuorille aitoa sitoutumista tieteen osoittamista päästöleikkaustarpeista.
 Kokouksen puheenjohtajamaa Chilen ajamat linjaukset saavat tukea etenkin EU:lta, Norjalta, Kolumbialta ja lukuisilta muilta kehittyviltä tai kehitysmailta.
 Vastassa on Brasilian lisäksi Intia ja vanhoihin ilmastokokousasemiin palannut Kiina. Myös Saudi-Arabia ja päästöleikkauksia hakevasta Pariisin sopimuksesta ulos matkalla oleva USA on vaikeuttanut neuvotteluja.
 Vaikeita neuvottelukysymyksiä on vielä useita. Päästöleikkausten kannalta tärkeimmät ovat sopimuksessa mukana olevien maiden sitoutuminen edes ensi vuonna nykyisten toimenpiteiden tiukentamiseen ilmastokriisin takia. Kokouksen päätöslauselmaesityksessä ei erikseen tuoda painokkaasti esille kaikkien maiden tarvetta tiukentaa kansallisia velvoittavia sitoumuksia päästöleikkeuksista.
 Toisen keskeisen kysymyksen eli niin sanottujen Pariisin sopimuksen päästökauppamarkkinoita säätelevien pykälien osalta tilanne on pahasti auki.
 Päästökaupan riskit jäämässä ilman sopua
 Molempien keskeisten kysymysten kohdalla maiden välillä menee syvä juopa eteenpäin pyrkivien ja niiden maiden välillä, jotka haluavat pysytellä enintään nykytasossa. Mailta on vaadittu lukuisia kertoja kokouksessa ja sen ulkopuolella tiukempaa otetta päästövähennyksiin.
 Madridista odotettiin ratkaisua etenkin päästökaupan sääntöihin. Säännöt eivät kokouksen tämän hetkisen tilanteen mukaan ole turvaamassa sitä, että ne johtavat päästöjen vähentämiseen.
 Muun muassa Brasilialle, Australialle ja Intialle ollaan mahdollisesti esittämässä ratkaisua, jossa he saavat käyttää heillä jo olevia päästöoikeuksia osittain lähivuosien aikana. Muut esillä olevat esitykset ovat tältä osin vielä huonompia päästövähennysten kannalta.
 Lisäksi päästömarkkinoilla on edelleen Brasilian, mutta myös muiden maiden kannattama kaksoislaskutuksen mahdollisuus. Mahdollisuuden takia päästökauppa ei ole johtamassa tarvittaviin vähennyksiin, kun sekä myyjä että ostaja kuittaavat vähennykset.
 Sääntöjen on ollut tarkoitus nopeuttaa päästöjen vähentämistä, mutta Madridin mahdolliset päätökset ovat johtamassa myös siihen, että markkinat eivät ilman vedenpitäviä sääntöjä kehity.
 Lisäksi säännöt ovat sallimassa sen, että vanhoja oikeuksia käyttävät maat mitätöivät päästöillään muiden maiden vähennyksiä. Lopputuloksena voi olla se, että kokonaispäästöt vain jatkavat reipasta kasvuaan.
 Ihmiset osoittivat mieltään ilmaston suojelemisen puolesta YK:n ilmastokokouksen COP25 yhteydessä Madridissa 13. joulukuuta.  Pierre-Philippe Marcou / AFP
 Maat eivät innostuneet tiukentamaan ilmastolsitoumuksia
 Madridissa odotettiin lukuisten maiden, etenkin isojen saastuttajien ilmoittavan uusista ilmastotavoitteistaan. Ilmoituksia tai lupauksia niistä ei ole juuri saatu. Tavoitteet ilmastonmuutoksen hillitsemisestä kestävälle 1.5 asteen tasolle ovat jäämässä ensi vuoden loppupuolelle Glasgowin ilmastokokoukseen.
 Ilmastokokousta ennen pidetään myös tämän vuoden tapaan syksyllä YK:n yleiskokous, jonne odotetaan muun muassa EU:n valmista ilmoitusta tiukennuksista.
 Madridissa hiotaan vielä kokouksen kirjauksia siitä, miten osapuolia voidaan sitoa ensi vuoteen ja tiukentamaan päästötavoitteita.
 Päästöt pitäisi saada nopeasti laskuun ja tippumaan noin puoleen nykyisistä maiden lupauksista. Samoissa kirjauksissa pitäisi muun muassa korostaa Pariisin sopimuksen henkeä siitä, että ilmastonmuutos koskee kaikkia ja ketään ei pitäisi unohtaa, kun toimia tehdään. Kansalaisjärjestöt ovat huolissaan siitä, että sosiaalisia- ja oikeuskysymyksiä ei turvata Madridissa.
 Rahoituskysymykset lykkääntyvät
 Kolmas keskeinen Madridissa neuvoteltu asia on ollut ilmastorahoitus ja etenkin saarivaltioiden olemassa oloa uhkaavien lämpenemisvaikutusten vahinkojen korvaaminen. Saarivaltiot ja monet muut muutoksen kouriin selvimmin joutuneet ovat vaatineet erillistä korvausrahaa. Myös näissä tulokset ovat jäämässä lähes olemattomiksi.
 Monet kehittyvät maat, kuten esimerkiksi Egypti ja Iran ovat korostaneet sitä, että ilmastonmuutos vaatii paljon rahaa ja teknistä tukea sopeutua muutokseen.
 Suomen pääneuvottelija  Outi Honkatukian  mukaan Madridissa voidaan päätyä vielä pääkohtien osalta siirtämään asiat seuraavaan kokoukseen.
 – Riskit kasvavat, mitä pidemmälle iltaan mennään. Ei olla enää kauhean kaukana, mihin Kööpenhaminan ilmastokokouksessa päädyttiin.
 Kymmenen vuotta sitten Kööpenhaminan kokoukseen tultiin suurvaltajohtaja myöten ratkaisemaan ilmastonmuutosta, mutta tuloksena oli pannukakku. Myös Madridissa voidaan päätyä vain yleiskirjauksiin siitä, mitä jatkossa pitää tehdä.
 Yli vuorokouden yliajalle menneen kokouksen arvellaan jatkuvan vielä useita tunteja, mahdollisesti sunnuntain puolelle.
 Lue myös:
 Rahaministerit ensimmäistä kertaa ilmastoneuvotteluissa – Onnistunut muutos voi maailmankuulun tutkijan mukaan olla erittäin houkutteleva
 Puolan ilmastoneuvottelut ajautuivat loppumetreillä hankaluuksiin – Brasilialla omat vaatimukset
 5 asiaa, jotka maailman merkittävimmästä ilmastoraportista pitää tietää – ilmastoprofessori: "Olen paatunut ja kokenut, mutta silti järkyttynyt"

Ilmastokokouksessa koolla pannukakun ainekset – kokouksen lopputulema voi olla, että päästöt jatkavat kasvuaa


Summary: Peliyhtiöt pyrkivät kitkemään videopeleissä tapahtuvaa huijaamista. Huijaamisen lopettaminen on kuitenkin vaikeaa.

Miekat, siivet ja vaatteet vaihtavat omistajaa virtuaalimaailmassa. Ekaluokkalainen poika pelaa Pixel Worlds -videopeliä innoissaan.
 Hän haluaa jättää osan omistamistaan pelitavaroista hetkeksi virtuaalisen nuken päälle. Poika painaa nappia, jolla tavarat siirretään nuken päälle säilöön.
 Poika on kuitenkin unohtanut poistaa pelihahmoltaan sellaisia tavaroita, joita hän ei halua nuken päälle siirtää.
 Äkkiä nuken päältä esiin ilmestyy toinen pelaaja, joka potkaisee pojan pelikentältä pois. Pojan tavarat jäävät huijarin omistamalle kentälle ja ovat nyt käytännössä hänen.
 Yhdellä napin painalluksella poika menetti vaivalla hankkimansa tavaransa huijarille.
 Näin kävi  Timo Karppisen  7-vuotiaalle pojalle viime marraskuussa. Huijatuksi tuleminen oli suuri pettymys niin isälle kuin pojallekin.
 – En itsekään aluksi pysynyt mukana siinä, mitä tapahtui. Jouduin ottamaan selvää, kuinka tällainen huijaus on edes mahdollista tehdä.
 Rahoja ei palautettu
 Suurta pettymyksen tunnetta lisäsi se, että Karppisen poika oli käyttänyt peliin oikeaa rahaa yhteensä noin 70–80 euroa.
 – Poika toivoi lisävarustetta, jolla pystyy pelissä lentämään. Se maksoi noin 40 euroa. Aikuisesta se tuntui aika isolta rahalta. Sanoimme, että siihen pitää sitten säästää rahaa.
 Karppisen mukaan hänen poikansa alkoikin päättäväisesti säästää ja sai rahat kasaan parissa kuukaudessa. Huijauksen jälkeen olo oli tyhjä.
 – Tuntui, ettei voi tehdä mitään. Jos kadulla joku vie toisen tavarat, aikuinen voi vielä edes yrittää mennä etsimään varkaan, mutta digitaalisessa ympäristössä se ei ole mahdollista.
 Sosiaalisissa peleissä pelaajat voivat varastaa toisen pelaajan oikealla rahalla ostamia tavaroita. Kukouri Mobile Entertainment
 Ainoaksi keinoksi jäi ottaa yhteyttä Pixel Worlds -pelin tehneeseen kotkalaiseen Kukouri Mobile Entertainment -pelifirmaan.
 – Olin kuullut, että pelissä on jonkinlainen report-painike, mutta en meinannut löytää sitä. Lopulta löysin englanninkielisen sivuston. Siellä sai nähdä vaivaa ja kirjoittaa seikkaperäisen raportin siitä, mitä oli tapahtunut.
 Parissa päivässä pelifirmalta tuli Karppisen mukaan asiallinen vastaus.
 – Mitään rahan tai tavaran palautuksia ei kuitenkaan missään vaiheessa luvattu. Sain sellaisen kuvan, että huijauksen tekijälle annettiin bannia, mutta ei se kauheasti lohduta pientä lasta.
 Banni tarkoittaa määrätyn mittaista porttikieltoa peliin. Huijari ei siis voi pelata peliä pelihahmollaan esimerkiksi muutaman päivään. Karppisen poika on jatkanut pelin parissa huijaamisesta huolimatta.
 – Yritimme molemmat ottaa sen opettavaisena tapahtumana.
 "Huijaaminen on osa sosiaalisia pelejä"
 Peliyhtiöt pyrkivät kitkemään videopeleissä tapahtuvaa huijaamista. Pixel Worlds -pelin tehneen Kukouri Mobile Entertainment -pelifirman toimitusjohtaja ei kuitenkaan näe huijaamista vakavana ongelmana.
 – Huijaaminen on tietysti lähtökohtaisesti ikävää, mutta se on toisaalta osa sosiaalista pelaamista, josta on vaikea päästä eroon. Sitä on ollut peleissä niin kauan, kuin on ollut sosiaalisia pelejä, sanoo Kukouri Mobile Entertainment -peliyhtiön toimitusjohtaja  Kim Soares  .
 Kukouri Mobile Entertainment on kansainvälisestikin menestynyt yritys. Kukourin uusin mobiilipeli Pixel Worlds voitti viime vuonna muun muassa People's choice -palkinnon Game Connection -tapahtumassa Pariisissa.
 Kukouri Mobile Entertainmentin toimitusjohtaja Kim Soares neuvoo huijatuksi tulleita ilmoittamaan asiasta pelifirmalle. Kare Lehtonen/Yle
 Yhtiö saa kuukausittain muutamia ilmoituksia Pixel Worldissa tapahtuneista huijauksista. Se on Soaresin mukaan vähäinen määrä verrattuna pelin pelaajiin.
 – Pelillä on lähemmäs 5 miljoonaa latausta.
 Pelifirma pyrkii puuttumaan huijaamiseen pääasiassa tiedottamisella.
 – Meillä on omalla Youtube-kanavalla videoita aiheesta, ja pelin sisällä kerrotaan, että ei kannata antaa omia kamoja muille.
 Virtuaalivarkauksien tutkinta haastavaa
 Videopeleissä huijaamista tuskin koskaan saadaan loppumaan. Huijaamiseen on vaikea puuttua, sillä viihdepeleissä tapahtuvat kepulikonstit eivät useinkaan täytä rikoksen tunnusmerkkejä.
 – 2000-luvulla alkoi tapahtua virtuaalihyödykkeiden kauppaa, jossa oikealla rahalla ostetaan digitaalisia asioita. Sen jälkeen lainvalvojat kiinnittivät entistä enemmän huomiota viihdepelimaailmojen sisältämään huijaustoimintaan, pelikulttuurien tutkimuksen huippuyksikön johtaja  Frans Mäyrä  selittää.
 Virtuaalivarkauksia on Suomessakin käsitelty oikeudessa asti. Takavuosien hitissä, yhteisöpalvelu Habbo Hotellissa tapahtuneita hahmovarkauksia käsiteltiin Varsinais-Suomen käräjäoikeudessa.  Nuori mies tuomittiin  ehdolliseen vankeusrangaistukseen muun muassa petoksesta.
 Huijareiden sulkeminen pois pelimaailmoista on myös hankalaa, sillä kiusaajapelaajat voivat Mäyrän mukaan olla peliyhtiöille hyviä asiakkaita, koska he viettävät pelin parissa paljon aikaa.
 – Pelisuunnittelijoiden pitää ottaa huomioon, että toiset ihmiset vapautuvat netissä ja uskaltavat esimerkiksi tutustua paremmin ihmisiin. Toisista taas tulee esiin pimeä puoli: he haluavat kiusata, koska heitä on virtuaalimaailmassa hankalampaa rangaista.
 Videopeleissä huijaaminen voi olla myös ammattimaista. Kukouri Mobile Entertainment
 Huijareille luodaankin joskus omia pelin sisäisiä tiloja, joissa he voivat luvan kanssa käyttäytyä huonosti.
 Maailmalla huijaaminen jo hyvin ammattimaista. Esimerkiksi Kiinassa puhutaan gold farming -ilmiöstä, jossa huijaamiseen nähdään paljon vaivaa.
 – Ihmiset tuottavat pelinsisäistä valuuttaa tai hienoja haarniskoita ja aseita, jotka myydään pelin virallisen järjestelmän ohi. Ostajat ovat tyypillisesti varakkaita, usein länsimaalaisia pelaajia, pelikulttuurien tutkimuksen huippuyksikön johtaja Frans Mäyrä kertoo.
 Huiputtamalla hankitulla pelihahmolla tai varusteilla pystyy siirtymään pelin loppuvaiheille, jonne virallisten sääntöjen mukaan huijareilla ei olisi ollut mahdollisuuksia.
 Ilmoita pelifirmalle huijauksista
 Kukouri Mobile Entertainment Kim Soares neuvoo yleisesti kaikkia huijatuksi tulleita ottamaan yhteyttä pelin luoneeseen firmaan.
 – Usein jos pelissä on moderaattoreita koko ajan paikalla, he saattavat tulla saman tien paikalle ja puuttua huijaamiseen.
 Sosiaalisissa peleissä on Soaresin mukaan paljolti kyse myös maineesta.
 – Jos joku pelaaja on tunnettu scammeri, niin yhteisössä tiedetään nopeasti, että siihen pelaajaan ei kannata luottaa.
 Keskusrikospoliisin kyberrikostorjuntakeskuksen päällikkö  Mikko Rauhamaa  neuvoo aina ilmoittamaan virtuaalirikostapaukset myös poliisille, vaikka varastetun asian arvo olisi vahäinen.
 – Ilmoituksilla on isompikin merkitys, vaikka tapaukset eivät heti selviäisi. Virtuaalivarkaudet tuntuvat olevan toistuvia, joten saamme ilmoituksista paljon kaivattua ilmiötietoa.
 Ilmoituksessa kannattaa Rauhamaan mukaan kertoa mahdollisimman tarkasti mitä on viety ja miten. Paikallispoliisi hoitaa rikosten varsinaisen tutkimisen.
 – Tällaisissa tapauksissa tuomio tulee usein petoksesta. Tapauksiin voi kuitenkin liittyä myös muita rikosnimikkeitä, kuten tietomurto.

Pikkupojalta huijattiin sievoinen summa suositussa Pixel Worlds -videopelissä – pelifirma ei voi mitään


Summary: Voit kuunnella kyselytuntia suorana klikkaamalla jutussa olevaa linkkiä.

Presidentti  Sauli Niinistö  vastaa kysymyksiin ja keskustelee kuuntelijoiden kanssa Yle Radio 1:ssä lauantaina kello 13.00–14.00. Kyselytunti radioidaan suorana lähetyksenä. Toimittajana on  Sakari Kilpelä .
 Toimitus valitsee kuuntelijoiden etukäteen lähettämistä kysymyksistä ne, jotka pääsevät lähetykseen. Kysyjä esittää kysymyksensä suorassa lähetyksessä presidentille. Tämän jälkeen on mahdollisuus esittää vielä jatkokysymyksiä.
 Presidentti on tietoinen kysymysten aihealueista, mutta muuten lähetys muotoutuu keskustelun mukaan.
 Yle seuraa lähetystä tässä jutussa. Voit kuunnella lähetyksen klikkaamalla alla olevaa linkkiä.

Yle seuraa: Tasavallan presidentin kyselytunti radiossa kello 13


Summary: Tallinnaan on noussut lyhyen ajan sisällä useita uusia kulttuuri- ja viihdekeskuksia. Sata vuotta vanhasta Noblessnerin  sukellusvenevarikosta yritetään tehdä kaupungin uutta trendialuetta.

Tallinnan Noblessnerin alueella sijaitseva, tiilillä vuorattu yli satavuotias valimorakennus kätkee sisuksiinsa melkoisen yllätyksen. Kun rakennukseen astuu sisään, silmien eteen ilmestyy mielikuvituksellisista häkkyröistä ja härveleistä kuhiseva steampunk-maailma – ihan kuin olisi siirtynyt ajassa taaksepäin 1800-luvun lopulle, jolloin teknologisen kehityksen vanavedessä tehtiin toinen toistaan hassumpia keksintöjä.
 Keksintötehdas Proton nimenomaisena ideana onkin herättää nuo hurjapäiset innovaatiot henkiin – virtuaaliteknologian avulla. Kun esimerkiksi asettaa virtuaalilasit päähänsä, istahtaa lentävän polkupyörän satulaan ja ryhtyy polkemaan, "nousee" vekotin yläilmoihin ja tarjoaa mahtavia näkymiä kaupungin kattojen ylitse.
 Protossa voi kokeilla muun muassa kuumailpallolla lentämistä virtuaaliteknologian avustuksella.  Jussi Mankkinen / Yle
 Tällaista on olla syvänmeren sukelluslaivassa.  Jussi Mankkinen / Yle
 Proton höyrymoottorilla kulkeva kilpa-auto.  Jussi Mankkinen / Yle
 – Lentävän polkupyörän ideana oli alunperin helpottaa postin jakamista. Käytännössä tämä ei tietenkään toiminut, koska ihminen oli liian painava nostaakseen itsensä polkemalla ilmaan. Kyseessä oli kuitenkin historian ensimmäinen versio nykymallisesta dronesta, Proton johtaja  Ott Sarapuu  kertoo.
 Lentävässä polkupyörässä yhdistyvät oivalla tavalla Proton kaksi tavoitetta.
 – Tämä ei ole pelkkää virtuaaliteknologiaa: tahdomme ihmisten myös liikkuvan. Jos haluaa kohota yläilmoihin, pitää myös polkea, Sarapuu sanoo.
 Muihin keksintöihin kuuluvat muun muassa kiikkerä kuumailmapallo, liitokone, syvänmeren sukellusvene ja  Jules Verneen  viittaava, maan uumeniin suuntaava poran ja ajoneuvon yhdistelmä.
 Proton johtaja Ott Sarapuu kokeilemassa modernin liukuhihnan virtuaalimaailmaa.  Jussi Mankkinen / Yle
 Moderni liukuhihna -laite taas pohjaa  Henry Fordin  keksintöön vuodelta 1913: Ford T -automalli pystyttiin tuolloin kokoamaan uudenlaisen liukuhihnatekniikan avulla puolessatoista tunnissa. Aiemmin siihen kului vuorokausi.
 – Meidän versiomme perustuu sosiaaliseen virtuaalitodellisuuteen. Siinä kahden henkilön pitää koota yhteistuumin isokokoinen sähkölamppu.
 Näkymiä Proton toisesta kerroksesta.   Jussi Mankkinen / Yle
 Projektina Proto on kansainvälinen. Keksintötehtaan virtuaaliteknologia tulee hollantilaiselta Enversed-virtuaalitodellisuuskeskukselta. Vanhan valimorakennuksen kunnostaminen, lämmityksen ja ilmastoinnin uusiminen sekä näyttelyn perustaminen ovat maksaneet yhteensä noin kuusi miljoonaa euroa.
 – Olemme pyrkineet säilyttämään valimorakennuksen sadan vuoden takaisen tunnelman ja välttäneet uusien asioiden lisäämistä, ellei se ole ollut tarpeellista. Toisinaan vertaamme rakennusta vanhaan uurteiseen mieheen, jonka juonteet olemme jättäneet näkyville, Ott Sarapuu kertoo.
 Ensimmäisten kuuden viikon aikana Proto on houkutellut sisuksiinsa yli 20 000 seikkailunhaluista vierailijaa.
 – Olen huomannut, että isät ovat ensimmäisinä kokeilemassa laitteita, Sarapuu sanoo.
 Näyttelykierroksen yleisöä Kaissa. Mustat jäljet seinällä johtuvat siitä, että näyttelyä on iltaisin valaistu öljylampuilla.  Jussi Mankkinen / Yle
 Kain toiminnanjohtaja Kadri Laas. Taka-alalla norjalaisen Marie Kølbæk Iversenin videotaidetta.  Jussi Mankkinen / Yle
 Kai sukeltaa nykytaiteen ytimeen
 Proton kupeeseen, lähemmäksi merenrantaa on kohonnut taidekeskus Kai. Toiminnanjohtaja  Kadri Laasin  mukaan Kai (eli suomeksi Satama) haluaa profiloitua paikaksi, joka tarjoaa muutakin kuin seinillä roikkuvaa taidetta.
 – Me tuomme tänne performanssia, tanssia, designia ja muita taidemuotoja, joita ei välttämättä kovin usein perinteisissä gallerioissa näy. Meitä kiinnostaa juuri tällainen.
 Kain ensimmäinen, viikko sitten päättynyt näyttelykokonaisuus sisälsi muun muassa norjalaisen  Marie Kølbæk Iversenin  videotaidetta, jossa planeetat räjähtelevät palasiksi ja vuodattavat sisuksiaan avaruuden mustiin aukkoihin.
 Kai on tarjonnut heti alusta saakka yleisölle erilaisia performansseja ja workshoppeja. Virolaistaiteilija  Sandra Kosorotova  esimerkiksi on opastanut ihmisiä perinteisillä tekniikoilla toteutetun tekstiilivärjäyksen saloihin.
 Kain alakerrassa toimivan japanilaisen Kimpai-ravintolan interiööriä.  Jussi Mankkinen / Yle
 Kain yhteydessä toimii myös elokuvateatteri, jossa on ollut katsottavissa muun muassa  Steve McQueenin   Shamen  kaltaisia leffoja. Sunnuntaiaamupäivisin teatteri tarjoaa elokuvia lapsille ja lapsiperheille.
 Kain taustalla toimii Estonian Contemporary Art Development Center -organisaatio, joka on tehnyt erilaisia kansainvälisiä projekteja jo seitsemän vuoden ajan, ja tavallaan nyt löytänyt kodin Noblessnerin alueelta.
 – Fyysinen rakennus ei ole ollut meille koskaan mikään päätavoite, mutta nyt voimme kutsua tänne yhteistyökumppaneitamme. Lisäksi tämä vanhassa sukellusvenevarikossa sijaitseva korkea ja avoin tila antaa taiteilijoille mahdollisuuden suunnitella myös suurempia kokonaisuuksia.
 – Tallinnassa ei ole tarjolla liikaa hyviä ja ammattilaismaisesti toimivia näyttelytiloja. Niitä voisi olla enemmänkin, Kadri Laas toteaa.
 Lapsiperheitä viettämässä aikaa Noblessnerissä sijaitsevassa Staapli3- taidegalleriassa, jonka yhteydessä toimii myös kahvila.  Jussi Mankkinen / Yle
 Iltanäkymiä Noblessnerissa.  Jussi Mankkinen / Yle
 Sukellusvenetelakasta trendipaikaksi
 Sekä Proto että Kai sijaitsevat Pohjois-Tallinnassa Noblessnerin alueella, jonka historia on vähintäänkin mielenkiintoinen. Yli sata vuotta sitten siellä toimi Venäjän tsaarin perustama salainen sukellusvenetelakka, jossa valmistettiin kaksitoista oman aikansa mittapuun mukaan modernia sukellusvenettä. Vuonna 1918 Viro itsenäistyi ja toiminta telakalla hiipui.
 Viime vuosina siellä on järjestetty muun muassa klassisen musiikin konsertteja ja teknoreivejä. Nyt rapistuneita tehdasrakennuksia kunnostetaan urakalla ja Noblessnerista tehdään kovaa vauhtia Tallinnan uutta trendialuetta, josta löytyy jo upouusia asuntoja, lahjakauppoja, gallerioita, ravintoloita sekä Tallinnan undergroundein teknoklubi HALL.
 Noblessnerissa sijaitsevaa Shishi-lahjakauppaa.  Jussi Mankkinen / Yle
 Petri Passin ja Mikko Niittumäen mielestä on hienoa, että Tallinnassa remontoidaan ja otetaan uusiokäyttöön vanhoja tehdasalueita.  Jussi Mankkinen / Yle
 Alueelle on avautunut myös Viron tunnetuimpiin panimoihin kuuluvan Põhjala Breweryn kompleksi, jossa toimii olutpanimo, kauppa, ravintola ja sauna. Kompleksi houkuttelee paikalle myös suomalaisia.
 – Lähdimme matkaan työ- ja kaveriporukalla. Olemme kaikki hyvän oluen ystäviä ja täällä Virossa alkaa jo olla aikamoista olutkulttuuria,  Mikko Niitumäki  toteaa.
 – Tuntuu siltä, että vastaavanlaisessa miljöössa toimivia paikkoja ei Suomesta juuri löydy,  Petri Passi  jatkaa.
 Tänä vuonna Tallinnaan on suorastaan vyörynyt uusien kulttuuri-instituutioiden hyökyaalto. Kesällä Telliskiven alueelle avautui Fotografiska, Kai ja Proto täplittävät nyt Noblessneria ja sokerina pohjalla Tallinnan maamerkkeihin kuuluvaan, keskiaikaiseen Paksu Margareeta -torniin syntyi äsken kahden vuoden uurastuksen tuloksena upouusi Merimuseo runsaine esineistöineen.
 Merimuseoksi muuttuneen keskiaikaisen Paksu Margareeta -tornin muurit ovat paikoitellen jopa viisi metriä leveät.  Jussi Mankkinen / Yle
 Merimuseo sijaitsee useassa kerroksessa. Museon keskellä sijaitsee hissi, jota ympäröivät kierreportaat.  Jussi Mankkinen / Yle
 Merimuseon näyttelytilat on sijoitettu tornin arkkitehtuurin takia ympyränmuotoisesti.  Jussi Mankkinen / Yle
 Kain Kadri Laasin mukaan kovenevasta kilpailusta ei ole ainakaan vielä tietoa ja kasvavasta kulttuuritarjonnasta on Tallinnalle pelkästään hyötyä.
 – On ollut puhdasta sattumaa, että tämä kaikki on tapahtunut samanaikaisesti. Mielestäni nykytilanne tarjoaa mahdollisuuksia hedelmälliseen yhteistyöhön eri instituutioiden välillä. Tämä on hyvä asia, koska se tuo Tallinnalle lisää kansainvälistä painoarvoa ja houkuttelee tänne ihmisiä myös ulkomailta.

Tällainen on Tallinnan uusin kulttuurialue: Noblessnerin sukellusvenevarikolla on nyt keksintötehdas, Merimuseo ja nykytaidetta


Hallituksen lokakuisessa iltakoulussa puhuttiin ensisijaisesti al-Holin leirin orpojen tilanteen helpottamisesta, kirjoittaa Lännen Media.
 Median tietojen mukaan tapaamisessa ei puhuttu kaikkien lasten eikä heidän äitiensä kotiuttamisesta tai linjattu, keitä leiriltä olisi tarkoitus tuoda takaisin.
 Kotiuttamista päätettiin valmistella viranomaistoimintana virkamiesten vastuulla. Lännen Median mukaan ulkoministeriön toimintalinjan hyväksyminen ei tarkoittanut sitä, että sen perustella ryhdyttäisiin heti kotiuttamisiin ja asiaan oli tarkoitus palata.
 Iltakoulun linjauksen mukaan orpolapset olisi voinut tuoda Suomeen viranomaistoiminnan perusteella. Orpojen tuomisesta Suomeen oli jo keskusteltu isovanhempien kanssa.
 Ulkoministeriön toimintalinjaa al-Hol-asiassa on perusteltu iltakoulussa tehdyillä linjauksilla. Iltakoulut ovat hallituksen epävirallisia valmistelevia kokouksia.
 Lue myös:
 Al-Hol-vaikeudet näkyvät ministerien anteeksipyyntöinä – Tutkijat: "Vaikea viestiä, kun ei ole selkeää kantaa", "Aiemmin pahoitteluja piti tivata"
 Al-Hol nostatti monta kiperää kysymystä: Voidaanko lapset erottaa äideistään, onko äidin äärimielipide riittävä syy lapsen huostaanotolle?
 Katri Kulmuni äänestytti somessa al-Holin leirin suomalaisten kohtalosta – julkaisu ehti suututtaa ihmisoikeusjärjestön, Kulmuni poisti postauksen ja pyysi anteeksi

Lännen Media: Iltakoulussa keskusteltiin al-Holin orvoista eikä linjattu, keitä olisi tarkoitus kotiuttaa


Summary: Tutkijatohtori Antti Pinomaan mukaan aurinkopaneelit ja tukiasemat mahtuvat avolava-auton kyytiin ja järjestelmän saa pystyyn jopa päivässä.

Suomesta on viety kehitysmaihin vuosikymmenten ajan porakaivoja, vessoja, vuohia ja maatalouslaitteita. Se ei kuitenkaan riitä, sanovat suomalaistutkijat.
 Hyvää elämää ja työpaikkoja varten tarvitaan sähköt, internetyhteys ja tietoyhteiskunnan palvelut.
 Se on kuitenkin helpommin sanottu kuin tehty. Teknologia on kallista ja pienissä yhteisöissä vain vähän maksavia asiakkaita. Usein olemassa oleva teknologia jää rapistumaan huollon ja osaamisen puutteessa.
 Tähän ongelmaan etsitään ratkaisua Fusion Grid -tutkimushankkeessa, jota vetävät Aalto-yliopiston professori  Marko Nieminen  ja LUT-yliopiston tutkijatohtori  Antti Pinomaa . He ovat kehittäneet parin vuoden ajan ratkaisua, jolla köyhien maiden syrjäseuduille viedään sähkö- ja internet-yhteydet helposti ja halvalla.
 – Tarvittavat välineet mahtuvat avolava-autoon ja järjestelmän saa pystyyn jopa päivässä, Pinomaa sanoo.
 Nokian Kuha-tukiaseman asennusohjeet ymmärtää ilman teleinsinöörin koulutustakin. Mårten Lampén / Yle
 Antti Pinomaan mukaan kännykkäverkon asentaminen on helppoa kuin "Ikea-hyllyn kokoaminen". Hän avaa malliksi Nokian Kuha-tukiaseman ohjevihkon – sen mukaan verkon pystyttämiseen tarvitaan vain kuusiokoloavain ja ruuvimeisseli.
 Kun tukiaseman oheen tuotteistetaan yhtä yksinkertainen aurinkosähköjärjestelmä, kehitysmaan syrjäkyliä voidaan liittää osaksi tietoyhteiskuntaa ilman insinöörikoulutusta.
 Pinomaa ja Nieminen ovat juuri palanneet namibialaisesta Oniipan kylästä, jossa ensimmäinen Fusion Gridin verkko avattiin joulukuun seitsemäntenä päivänä. Siellä sähköistettiin viisi taloa 12 aurinkopaneelin järjestelmällä, joka maksoi noin 15 000 euroa. Kallein yksittäinen osa oli lithium-akusto. Tuohon hintaan ei vielä sisälly tukiasemaa, joka maksaa useita tuhansia euroja.
 Jos asennuksia tulee enemmän, osien hinta todennäköisesti laskee.

Oniipan kylään tuotiin aurinkosähköt. Fusion Grid -hankkeen tarkoituksena on parantaa elämänlaatua ja luoda edellytyksiä pienyritystoiminnalle. Fusion Grid
 Kännykkäverkon huoltaja saa työpaikan
 Tutkijoiden mukaan kehitysmaihin on toimitettu paljon aurinkosähköjärjestelmiä, mutta kokemus on ollut usein huono. Vanhanaikaisten lyijyakkujen käyttöikä jää lyhyeksi, eikä rikkoutuneita laitteita korjata.
 – Kehitysmaihin on viety paljon aurinkosähkölaitteita. Kun niihin sitten tulee ensimmäinen vika, ne ovat käytännössä ongelmajätettä. Sinne ei kannata tilata huoltomiehiä, Pinomaa sanoo.
 Fusion Gridin järjestelmää voidaan etävalvoa Suomesta käsin. Paikallista huoltomiestä voidaan myös opastaa, jos tarve vaatii. Konseptin ytimessä on yhteisöllisyys. Paikalliset osallistuvat verkon rakentamiseen ja siinä samalla koulutetaan joku asukkaista ylläpitämään järjestelmää.
 Tämän toteuttamisen kannalta "Ikea-yksinkertaisuus" on keskeinen vaatimus, sanoo Aalto-yliopiston Marko Nieminen.
 Oniipan kylässä yksi asukkaista oli sopivasti työtä vailla ja kiinnostunut tekniikasta.
 – Haluatko ryhtyä huoltomieheksi? Tässä on ohjeet, koulutusmateriaali ja etäopettaja. Ja vastaavalla tavalla voitaisiin tarjota muillekin valmiita bisnesmalleja ja vähän valmiimpia työllistymismahdollisuuksia – erityisesti työttömille nuorille.
 Antti Pinomaa ja Marko Nieminen avaavat Nokian tukiasemaa . Mårten Lampén / Yle
 Kun Nieminen ja Pinomaa koputtelivat Oniipan kylässä oville sähköverkon käynnistämisen jälkeen, he kohtasivat ihmisiä, jotka nauttivat sähkövalosta, musiikista ja tuulettimien ilmavirrasta.
 – Se oli se mieleenpainuvin hetki, Nieminen sanoo.
 Tutkijat sanovat havainneensa myös uutta taloudellista toimeliaisuutta.
 – Sähköjen kytkemistä seuranneena päivänä juttelin miehen kanssa, joka kertoi ryhtyvänsä valmistamaan pöytiä. Toisen talon perheenäiti sanoi, että nyt hän pystyy tekemään hääpareille koristeita muulloinkin kuin viikonloppuisin.
 Enää pienyrittäjä ei joudu etsimään paikkaa, jossa ompelukoneeseen saisi sähköt.
 Nieminen uskoo, että yhteisöllinen lähestymistapa tulee laskemaan laitteistojen asennus- ja ylläpitokustannuksia. Toisaalta yrittäjähenkinen näkökulma antaa hankkeille taloudelliset perusteet.
 – Jos kytkemme pienyrittäjät paikallisiin ja kansainvälisiin arvoverkostoihin, joiden kautta he voivat myydä tavaroita ja palveluja, se antaa uskottavamman tarinan myös yksityisille rahoittajille.
 Kaapelit kaivetaan Oniipassa maahan, jotta niitä ei varastettaisi. Fusion Grid
 Miten käy yhteisöllisen tukiaseman?
 Maailmassa on miljardeja ihmisiä, jotka elävät ilman luotettavaa sähköverkkoa ja tietoliikenneyhteyksiä. Fusion Gridin puuhaajat ovat laskeneet, että ratkaisusta voisi hyötyä arviolta 3-4 miljardia ihmistä.
 Näillä perusteilla hanke sai Business Finlandin BEAM-ohjelmasta 1,5 miljoonan euron rahoituksen.
 Hankkeessa ovat mukana Aalto-yliopisto, Lappeenrannan–Lahden teknillinen yliopisto, GreenEnergy Finland sekä Suomen yliopistokiinteistöt.
 Nokia sen sijaan on vetäytynyt projektin taustalta. Yhtiön Kuha-tukiasema on suunnattu juuri tämän kaltaisiin yhteisöllisiin projekteihin. Yhtiö päätti kuitenkin lopettaa jatkokehityksen.
 Se oli hankkeen jatkon kannalta pettymys.
 – Olihan se. Toisaalta, emme me aiemmin ole päässeet tekemään näitä asioita tällä tavoin käytännössä kehittyvissä maissa, Antti Pinomaa sanoo.
 Marko Nieminen muistuttaa, että markkinoilla on vaihtoehtoja – vaikka suomalaisille Nokia onkin ollut se mieluisin.
 Yliopistot saivat Nokian lähdön jälkeen hankkeessa keskeisemmän roolin kuin alun perin kuvittelivatkaan. Niinpä LUT:n Pinomaa ja Aallon Nieminen lapioivat joulukuun vesisateessa ojaa sähkökaapeleita varten yhdessä namibialaisten kanssa.

Suomalaiset vievät kehitysmaihin helppoja ja halpoja verkkoyhteyksiä: "Kuin Ikea-hyllyä kokoaisi."


Summary: Leikillä, huumorilla ja jutustelulla voi päästä hankalasta tilanteesta eteenpäin.

Aikuinen on pienen lapsensa kanssa ruokakaupassa. Väsynyt ja nälkäinen parivuotias haluaisi jäätelön, mutta vanhempi kieltää häntä. Lapsi turhautuu, kun häntä rajoitetaan, heittäytyy kaupan lattialle ja raivoaa kiukkuaan.
 Esimerkiksi tällainen voisi olla tyypillinen uhmakohtaus, kertoo Väestöliiton vanhemmuustiimin palvelupäällikkö  Taru Kivelä.
 Aikuisen tulisi puuttua uhmaikäisen käytökseen rauhallisesti, mutta lempeän jämäkästi.
 – Lapsen tunteita voi sanoittaa esimerkiksi näin: "Huomaan, että sinua harmittaa. Haluaisit ostaa jäätelöä, mutta emme voi ostaa jäätelöä joka päivä." Lapsen huomion voi suunnata eteenpäin: "Mennään hakemaan muut ostokset yhdessä. Voit auttaa pakkaamaan tavaroita kassalla", Kivelä kuvailee.
 Uhmaikä alkaa yleensä kahteen ikävuoteen mennessä. Uhmaiässä lapsi harjoittelee itsenäistymistä ja alkaa ilmaista omaa tahtoaan ja mielipiteitään. Lapsi ei kuitenkaan vielä hallitse tunteitaan ja saattaa turhautua, jos hän ei saa haluamaansa, ei osaa kaikkea tai ei tule ymmärretyksi.
 Kivelän mukaan lapselle on tärkeää opettaa, että kaikki tunteet ovat sallittuja ja saa olla vihainen – mutta ketään ei silti saa satuttaa, mitään ei saa rikkoa eikä tavaroita saa heitellä. Kaikki lapset eivät rauhoitu sylissä, joten joskus voi riittää, että vanhempi on lähellä, rauhoittelee ja kertoo, että kaikki on hyvin.
 Lasta ei saa jättää suuttumuksensa kanssa yksin
 Mannerheimin Lastensuojeluliiton suunnittelijan ja sosiaalipsykologin  Tuulikki Materon  mukaan lapsen uhmakohtaus herättää aikuisessakin helposti neuvottomuuden, ärtymyksen tai turhautumisen tunteita. Aikuisen on tärkeää opetella rauhoittamaan mieltään, sillä tunteet tarttuvat puolin ja toisin. Vanhempi voi hengittää syvään, laskea kymmeneen ja muistuttaa itselleen, että tämä on tärkeä kehitysvaihe lapsen elämässä, vaikka tilanteet tuntuvatkin rankoilta.
 – Vanhemman tehtävänä on näyttää lapselle esimerkkiä siinä, kuinka voimakkaita tunnetiloja voi säädellä. Hän voi antaa esimerkkiä myös siinä, kuinka riitatilanteisiin voidaan aina palata pyytämällä anteeksi ja sanoittamalla tilannetta jälkikäteen, Matero sanoo.
 Tunnekuohun vallassa lapsen voi olla vaikea ottaa vastaan vanhemman tarjoamaa apua. Vanhempi voi leikin, huumorin tai muun jutustelun avulla viedä huomiota hankalasta asiasta. Vaihtoehtoisesti hän voi lähestyä asiaa eri kantilta: jos suuttumusta herätti esimerkiksi kenkien pukeminen, voidaan pukea ensin pipo ja hanskat.
 – Kun lapsi opettelee uusia taitoja ja itsenäistä toimimista, vanhemman olisi hyvä antaa myönteistä palautetta ja kehuja jo yrittämisestä.
 Matero kertoo, että lapsen kehitykselle on haitallista, jos hänet jätetään toistuvasti suuttumuksensa kanssa yksin tai eristetään toiseen tilaan. Jos vanhempi ei koe hallitsevansa omaa toimintaansa, hän voi poistua hetkeksi. Sekin olisi hyvä sanoittaa lapselle: menen nyt hetkeksi keittiöön, mutta tulen kohta takaisin.
 Lasta ei saa myöskään rankaista tunnekuohuista. Tämä horjuttaa lapsen turvallisuuden tunnetta ja luottamusta siihen, että hänestä huolehditaan ja välitetään.
 Kaikilla lapsilla uhmaikä ei ole yhtä voimakas. Tähän vaikuttaa lapsen synnynnäinen tapa reagoida ja toimia. Tasainen arki helpottaa lasten itsenäistymisvaihetta – oli heidän temperamenttinsa millainen tahansa.
 Tunteet myrskyävät myös eskariuhmassa
 Noin kuusivuotiaan lapsen itsenäistymisvaihetta kutsutaan usein eskariuhmaksi. Eskariuhmaan voi liittyä yhtä voimakkaita tunnemyrskyjä kuin 2-3-vuotiaan uhmaikään.
 Esikouluikäisen älyllinen kehitys on nopeaa. Hän ymmärtää pienempiä lapsia paremmin syy ja seuraus -suhteita sekä sitä, miten sosiaaliset suhteet toimivat, kertoo Matero.
 – Lapsi voi kokea olevansa iso eskarilainen, mutta toisaalta myös pieni lapsi, joka tarvitsee vanhempien turvaa.
 Matero painottaa, että lapsen persoonaa ei saisi koskaan arvostella. Lapsen tulisi voida tuntea olevansa hyväksytty omana itsenään, eikä häntä saisi leimata hankalien tilanteiden perusteella.
 Väestöliiton  Taru Kivelä  toteaa, että esikouluikäisen lapsen elämässä tapahtuu paljon muutoksia. Uudet vaatimukset ja haasteet saattavat huolestuttaa lasta. Myös kaverisuhteet ja tuleva koulun aloittaminen voivat olla stressin aiheita.
 Kivelä kertoo, että eskariuhmaan liittyy yleensä hallitsemattomia ja vaikeita tunteita, joiden takana on aina jokin tarve. Vanhemman tehtävänä on selvittää, mistä on kyse. Lapselta voi kysyä, mikä häntä harmittaa. Hänen kanssaan voi jutella ja pohtia hänen käytöksensä syitä, jotta hän oppii ymmärtämään paremmin itseään.
 – Lapsi ei vielä esikouluiässäkään välttämättä osaa kertoa, mitä hän tarvitsee vanhemmiltaan – mutta hän voi huomata, että puhuminen auttaa ja vanhemmat ymmärtävät häntä. Vahingollista on se, jos aikuinen huutaa, raivostuu, mitätöi tai vähättelee lapsen tarpeita, Kivelä sanoo.
 Lue myös:
 "Meinaan vähän liikaa käyttää tuota puhelinta", myöntää 6-vuotias – teemaviikko kannustaa neuvottelemaan lapsiperheiden pelisäännöistä
 Olenko huono äiti, ajatteli Hanna Jumisko, kun uhmaikäinen esikoinen satutti pikkusisaruksiaan – apuun tuli kunnan palkkaama ammattilainen, joka tiesi heti, mitä tehdä
 Asiantuntijoiden 6 keinoa uhmaikäisen lapsen kanssa - Psykologi: Täydellinen ei tarvitse olla

Uhmaikäisen vanhempi, hengitä syvään – tunteet tarttuvat puolin ja toisin


Summary: Oikeus tekee päätöksensä vain kuukausia ennen presidentinvaaleja.

Yhdysvaltain korkein oikeus alkaa ensi vuonna kuulla tapauksia, jotka koskevat presidentti  Donald Trumpin  vero- ja varallisuustietoja. Tuomioistuin päätti asiasta perjantaina.
 Trump on yrittänyt estää pääsyn tietoihinsa oikeusjutuissa, joissa ovat mukana New Yorkin syyttäjät ja maan edustajainhuone.
 Alemmat oikeusasteet ovat päättäneet, että Trumpin pitäisi luovuttaa tietonsa, mutta asianajajat ovat vieneet jutun korkeammalle vedoten presidentin immuniteettiin.
 Trumpin henkilökohtainen asianajaja  Jay Sekulow  ilmaisi tyytyväisyyttä oikeuden päätökseen tarkastella tapauksia.
 – Nämä tapaukset herättävät merkittäviä perustuslaillisia kysymyksiä, Sekulow sanoi.
 – Odotamme, että pääsemme esittämään kirjalliset ja suulliset perustelumme.
 Korkein oikeus, jossa enemmistössä ovat konservatiiviset tuomarit, kertoi, että se kuulee perusteet maaliskuussa, ja päätös tullaan tekemään ennen kesäkuun loppua.
 Trump on nimittänyt kaksi edustajaa yhdeksän hengen tuomioistuimesta.
 Korkein oikeus tekee päätöksensä alle puoli vuotta ennen Yhdysvaltain presidentinvaaleja, jotka järjestetään marraskuussa.
 Salaaminen herättää epäilyjä
 Trump on  Richard Nixonin  jälkeen ensimmäinen presidentti, joka ei ole julkistanut veroilmoitustaan. Trump on perustellut verotietojen pitämistä salaisina sillä, että veroviraston selvitykset hänen tuloistaan ovat kesken.
 Laki ei vaadi presidenttejä julkistamaan verotietojaan. Demokraattien mielestä verotietojen panttaaminen kuitenkin merkitsee sitä, että Trumpilla on raha-asioissaan jotakin salattavaa. Demokraattien mukaan verotietojen julkistamisen pyytäminen kuuluu kongressin valvontatehtäviin.
 Newyorkilainen lakimies  Cyrus Vance Jr  on vaatinut verotietoja vuodesta 2011 alkaen. Vaatimus on osa tapausta, jossa tutkitaan presidentin aikaisemman henkilökohtaisen asianajajan  Michael Cohenin  tekemiä maksuja aikuisviihdenäyttelijä  Stormy Danielsille . Daniels on kertonut olleensa suhteessa Trumpin kanssa ennen kuin tämä pyrki presidentiksi.
 Lue myös:
 Trumpin virkarikossyyte etenee edustajainhuoneen äänestykseen – republikaaneilta vastalauseita
 Yhdysvaltain tutkija Trumpin syytteistä: Demokraattien valinnat ovat tarkan harkinnan tulos

Trumpin verotietotapauksia aiotaan kuulla Yhdysvaltain korkeimmassa oikeudessa


Summary: Etiopian Somalialueen paimentolaiset menettivät 80 prosenttia karjastaan aluetta vuosina 2015-2017 riivanneen kuivuuden vuoksi.

Sadattuhannet etiopialaiset ovat asuneet pakolaisleireillä jopa neljä vuotta sen jälkeen, kun he menettivät karjansa pitkään jatkuneen kuivuuden vuoksi.
 Etiopian kaakkoisosissa sijaitsevaa Somalialuetta riivasi vuosina 2015-2017 ennätyksellinen kuivuus, jonka seurauksena alueen paimentolaiset menettivät jopa 80 prosenttia karjastaan, käy ilmi maiden sisäistä pakolaisuutta seuraavan IDMC:n raportista.
 Raportin mukaan 425 000 paimentolaista on joutunut jättämään kotinsa ja asuu nyt pakolaisleireillä Etiopiassa.
 – Paimentolaisia kohdannut suurin ongelma on se, että viime vuosien kuivat kaudet ovat olleet rajumpia ja ne ovat toistuneet entistä useammin, sanoo raportin laatija  Pablo Fernandez .
 Fernandezin mukaan alueen muut levottomuudet jättävät varjoonsa kuivuuden vaikutukset alueella. Hän kutsuukin pakolaisiksi ajautuneiden paimentolaisten tilannetta unohdetuksi kriisiksi.
 Tutkijat haastattelivat 219 paimentolaista heinäkuussa 2019. Haastatellut eivät näe toivoa tulevaisuudessaan. Suurin osa paimentolaisista jää mieluummin leireille kuin palaa kotiseuduilleen. Haastatellut kertovat, ettei kotiinpaluulle ole syytä, koska kaikki karja on menetetty kuivuuden vuoksi.
 Tutkijat muistuttavat, että pakolaisuutta ohjaavat lukuisat eri tekijät. Kuivuus on näistä yksi ja se pahenee ilmastonmuutoksen seurauksena.
 – Ilmastonmuutos voi muuttaa sadekausien mukanaan tuomia sademääriä ja siten vaikuttaa kaikista eniten ihmisten elämään, sanoo ilmasto- ja vesiasioihin erikoistunut itsenäinen tutkija  Daniel Yeo  uutistoimisto Reutersin haastattelussa.
 Lue myös:
 Tutkimus: Ilmastonmuutos maksaa maailmantaloudelle 7,9 biljoonaa dollaria vuoteen 2050 mennessä
 Ilmastonmuutos ja taudit uhkaavat maailman kahviviljelmiä – Ratkaisu voi löytyä Etiopian villeistä kahvimetsistä
 Kehitysyhteistyö Afrikassa poiki uuden avauksen – Teknologiayhtiö Vaisalan laitteilla yritetään ennakoida Etiopialle tärkeää viljelysäätä

Kuivuus tappoi karjan ja pakotti 425 000 ihmistä pakolaisleireille Etiopiassa


Summary: Lehtitietojen mukaan tulipalo alkoi, kun kuumaa metallia putosi kuiluun hitsaustöiden yhteydessä ja joutui kosketuksiin alemmalla kannella olleen roskakasan kanssa.

Venäjän ainoalla lentotukialuksella torstaina syttynyt tulipalo saatiin sammutettua perjantaina, kertoivat venäläiset uutistoimistot.
 Admiral Kuznetsov -lentotukialuksella riehuneessa palossa kuoli kaksi ihmistä, laivaston sotilas ja uprseeri. Näiden lisäksi kymmenen ihmistä vietiin torstaina sairaalahoitoon, koska he olivat hengittäneet savua.
 Lentotukialus on ollut korjattavana Murmanskissa jo yli kaksi vuotta. Aluksen on ollut määrä palata palveluskäyttöön vuonna 2021.
 Venäläinen sanomalehti Kommersant kertoi perjantaina, että tulipalo alkoi, kun kuumaa metallia putosi kuiluun hitsaustöiden yhteydessä ja joutui kosketuksiin alemmalla kannella olleen roskakasan kanssa. Aluksen palohälytin oli purettu korjaustöiden yhteydessä, ja tulipalo oli tämän vuoksi ehtinyt levitä, lehti kertoi lähteisiinsä viitaten.
 Torstaina aloitettiin selvitys mahdollisista korjaukseen liittyvistä turvallisuusrikkomuksista.
 Lue myös:
 Venäjän ainoalla lentotukialuksella syttyi tulipalo – Ainakin kymmenen ihmistä loukkaantui

Venäjän ainoalla lentotukialuksella syttynyt tulipalo saatiin sammumaan perjantaina – turma vaati kahden hengen


Summary: Poliisin on syytetty tappaneen, kiduttaneen ja käyttäneen seksuaalisesti hyväksi siviilejä hallinnon vastaisten mielenosoitusten yhteydessä.

Kansainväliset organisaatiot ja sopimukset

Chilen poliisi ja armeija ovat syyllistyneet liialliseen ja tarpeettomaan voimankäyttöön maata kaksi kuukautta riivanneiden mielenosoitusten aikana, toteaa YK. YK:n mukaan Chilen pitäisi asettaa syytteeseen poliisit ja turvajoukot, joiden epäillään tappaneen, kiduttaneen ja käyttäneen seksuaalisesti hyväksi siviilejä hallinnon vastaisten protestien yhteydessä.
 YK:n ihmisoikeuksista vastaava virasto kertoo kaikkiaan 345 tapauksesta, joissa uhrit ovat kärsineet silmävammoista poliisien ampumien kumiluotien seurauksena. Lokakuun puolessa välissä alkaneiden mielenosoitusten yhteydessä on otettu kiinni kaikkiaan 28 000 ihmistä. Heistä noin 1 600 odottaa parhaillaan vankeudessa oikeudenkäyntiä.
 BBC:n  mukaan sosiaalisia uudistuksia vaatineissa protesteissa on kuollut ainakin 26 ihmistä ja satoja on loukkaantunut.
 Chile on joutunut perumaan protestien ja mellakoiden vuoksi kaksi huippukokousta, Aasian ja Tyynenmeren maiden talousjärjestön Apecin kokouksen sekä YK:n ilmastokokouksen.
 Lue myös:
 BBC: Chile protests: UN accuses security forces of human rights abuses
 Chilen presidentti tuomitsi liiallisen poliisiväkivallan nelisen viikkoa jatkuneissa mielenosoituksissa
 Chilen presidentin mukaan hallinnolla ei ole "mitään salattavaa"

YK: Chilen asetettava ihmisoikeusrikkomuksiin syyllistyneet poliisit ja turvajoukot syytteeseen


Summary: Sairaanhoitaja saa kirjoittaa reseptejä vain, jos hän on käynyt vaadittavan koulutuksen.

Sairaanhoitajien lääkkeenmääräämisoikeus laajenee vuodenvaihteessa. Tammikuusta lähtien sairaanhoitajalta voi saada jatkoreseptin lääkkeille esimerkiksi sepelvaltimo- tai keuhkoahtaumataudin hoitoon, kertoo  sosiaali- ja terveysministeriö .
 Sairaanhoitaja saa määrätä lääkkeitä vain, jos hän on käynyt vaadittavan koulutuksen. Tähän mennessä sairaanhoitaja on voinut aloittaa lääkityksen korva-, silmä- tai virtsatietulehdukseen ja jatkaa tiettyjä lääkärin määräämiä reseptejä.
 Nyt ennestään listalle kuuluvien tautiryhmien lääkkeiden valikoimaa laajennetaan. Kokonaan uusia tautiryhmiä ovat sepelvaltimotauti, angina pectoris -rintakipu ja keuhkoahtaumatauti, joihin määrättyjä reseptejä sairaanhoitaja voi jatkaa. Päivitetty lista lääkkeistä löytyy  täältä.
 Reseptihoitajat pitävät usein omia vastaanottojaan, joissa he tutkivat potilaita ja määräävät lääkkeitä.
 STM:n mukaan muutos nopeuttaa potilaiden hoitoon pääsyä ja hoidon aloittamista sekä antaa mahdollisuuksia organisoida toimintaa joustavammin.
 Samalla linjalla on Sairaanhoitajaliitto, jonka puheenjohtaja  Nina Hahtela  iloitsee laajennuksesta Twitterissä.
 Sairaanhoitajaliitto ja Lääkäriliitto ovat vääntäneet pitkään kättä sairaanhoitajien lääkkeenmääräämisoikeuden laajentamisesta. Lääkäriliitto on vastustanut asiaa todeten muun muassa, että  laajentaminen vaarantaa potilaan hoidon kokonaisuutta  ja hämärtää hoitovastuuta.
 Sairaanhoitajaliitto puolestaan on vedonnut muun muassa  kansainväliseen tutkimusnäyttöön , joka puhuu vahvasti sairaanhoitajan lääkkeenmääräämisoikeuden puolesta.
 Rajattu lääkkeenmäärääminen koskee myös sairaanhoitajana laillistettua terveydenhoitajaa ja kätilöä.
 Lue myös:
 Sairaanhoitajan rajatun lääkkeenmääräämisen käyttömahdollisuus laajenee
 Hoitajien ote resepteistä vahvistuu – oikeutta määrätä tiettyjä lääkkeitä puhelimessa kaavaillaan
 Lisääkö valtion porkkanaraha reseptihoitajien määrää? "Toimintakulttuuri kunnissa muuttuu hitaasti"

Sairaanhoitajat saavat vuoden alusta määrätä lääkkeitä entistä laajemmin – nyt listalla esimerkiksi sepelvaltimo- ja keuhkoahtaumatauti


Summary: Saimaannieriän seurantaryhmä esittää rauhoitusalueiden laajentamista ja uusia kalastusrajoituksia.

Saimaannieriän seurantaryhmä esittää, että saimaannieriän rauhoitusalueiden määrää ja pinta-aloja lisätään Savitaipaleen Kuolimo-järvessä. Myös vetouistelun ja verkkokalastuksen rajoituksia halutaan lisätä.
 Kalastusrajoitusten tavoitteena on turvata äärimmäisen uhanalaisen nieriän palautusistutukset ja kalanpoikasten elossa säilyminen lisääntymiseen saakka.
 Seurantaryhmän esittämät kalastusrajoitukset painottuvat Kuolimon Isoselälle ja Morruuvuorenselälle.
 – Isoselän alue on merkittävin ja käytännössä ainoa äärimmäisen uhanalaisen nieriän luontainen lisääntymisalue koko eteläisessä Suomessa, kertoo Ala-Kuolimon osakaskunnan hoitokunnan jäsen  Jukka Kummunsalo  tiedotteessa.
 Tavoitteena nieriäkannan vahvistaminen
 Ala-Kuolimon osakaskunta on kantanut suurimman vastuun nieriäkannan suojelussa, vaikka kalastusrajoitukset ovat vuosikymmenten ajan vähentäneet osakkaiden kalastusmahdollisuuksia ja pienentäneet saaliita.
 Seurantaryhmän pitkäaikainen tavoite on Kuolimon luonnossa lisääntyvän ja osin istutuksin tuetun nieriäkannan turvaaminen sekä palauttaminen takaisin kalastusta kestäväksi kalakannaksi.
 Saimaannieriä olisi kadonnut jo luonnosta, jos paikalliset vesialueen omistajat eivät olisi vuosikymmeniä rajoittaneet kalastusta Isoselällä ja Morruuvuorenselällä.
 Kalastusrajoituksista vuosille 2020–2021 päätetään Varsinais-Suomen ja Pohjois-Savon ELY-keskuksissa.

Äärimmäisen uhanalaisen saimaannieriän suojelua aiotaan tehostaa Kuolimo-järvellä


Summary: Hartolan kunta ja paikallinen säätiö tarjoavat ilmaista asiointiapua ikäihmisille. Koska palvelu on harvinainen Suomessa, asiointiavustaja Heidi Lehtinen keksii pitkälti itse, miten hän työtä tekee.

Hartolassa on saatu hyviä kokemuksia vanhusten asiointiavusta. Viime toukokuusta lähtien asiointiavustaja on auttanut vanhuksia ilmaiseksi mm. kauppa- ja pankkikäynneillä. Puolen vuoden aikana asiointireissuja on kertynyt melkein 200 ja asiakkaita on ollut lähes 50.
 Hartolan malli on harvinainen Suomessa. Kuntaliiton tietojen mukaan samantapaisia palveluja on joillakin muillakin kunnilla. Lisäksi vastaavaa apua järjestetään vapaaehtoistyönä.
 Esimerkiksi Oulussa asiointiavun saaminen vaatii palvelutarpeen arvioinnin, kun Hartolassa palvelun saa ilman kynnystä.
 – Näillä kevyemmillä palveluilla tuetaan ikäihmisen toimintakykyä ja itsemääräämisoikeutta, kun henkilö pystyy hoitamaan avustettuna itse omia asioitaan puolestatekemisen sijaan, sanoo erityisasiantuntija  Anna Haverinen  Kuntaliitosta.
 Haverisen mukaan asiointiavun kaltaiset kevyet palvelut täydentävät hyvin muita ikäihmisten palveluja. Haverinen uskoo asiointiavun lisäävän henkistä hyvinvointia.
 – Vanhukset nähdään usein hoivapalvelun kohteena, mutta kun ihminen otetaan itse mukaan hoitamaan omia asioitaan, lähtökohta on loistava, pohtii Haverinen.
 Hartola on esitellyt asiointiavustajapalveluaan joulukuussa kuntien yhteistyöhankkeen seminaarissa, missä idea herätti kiinnostusta.
 Joustava asiointiapu tukee kotihoitoa
 Ikäihmiset ovat tyytyväisiä saadessaan ulkoilua, seuraa ja tukea asioilla käymiseen, Hartolan hyvinvointikoordinaattori  Johanna Huttunen  kertoo.
 Suosion kasvaessa osa-aikaisena työskentelevän asiointiavustajan työaikaa on lisätty 25 viikkotunnista 30 tuntiin viikossa.
 Asiointiavustaja  Heidi Lehtinen  kertoo, että hän tapaa noin 12:ta asiakasta viikoittain ja lisäksi on joukko satunnaista asiointiapua tarvitsevia ihmisiä. Koska kyseessä ei ole yleinen palvelumuoto, Lehtinen on pitkälti itse kehittänyt työkäytäntönsä.
 – Päivän mittaan olen suunnilleen 3–5 asiakkaan kanssa. Voin käydä lenkillä tai terveyskeskuksessa. Pääasiassa menen asiakkaan kanssa asioille, kauppaan, pankkiin, käyn kahvilassa. Vien myös roskia, autan avaamaan postia ja muuta sellaista, kertoo Lehtinen.
 Lehtinen kertoo myös tekevänsä yhteistyötä kotihoidon kanssa, koska moni asiakas on myös kotihoidon piirissä. Esimerkiksi Lehtinen ilmoitti erään asiakkaan vinkuvasta kuulolaitteesta kotihoidolle, jotta laite saataisiin kuntoon.
 Asiointiavustaja vetää myös Juttutupa-kerhoa Hartolan terveysasemalla pari kertaa viikossa. Lehtisen mukaan väki kerhossa on hiukan vähentynyt talven tullessa.
 Hartolan kunnan ja Alatalon vanhustentalosäätiön kokeilu jatkuu ensi kevääseen saakka. Hyvinvointikoordinaattori Johanna Huttunen toivoo, että toimintaa voitaisiin jatkaa senkin jälkeen ja hyvinvointiavustajasta tulisi vakituinen lisä Hartolan vanhuksille suunnattuihin palveluihin.
 Vielä ei kuitenkaan ole tietoa, mistä toiminnalle saataisiin rahat. Nyt asiointiavustajan palkka maksetaan palkkatuella ja kunnalle testamentatuilla varoilla.

Asiointiavustaja vie vanhuksia kauppaan, pankkiin ja terveyskeskukseen – pikkukunnan kokeilu kerää kiitosta


Summary: Lucia-mummo valittiin Lapinlahdella tänä vuonna jo kymmenennen kerran.

Lapinlahden tämänvuotiseksi Lucia-mummoksi on valittu huomenna 95-vuotispäiväänsä viettävä  Hilkka Jyrkkänen .
 Kuopiosta alunperin kotoisin oleva Jyrkkänen on aidosti yllättynyt valinnasta.
 – Yllätys mikä yllätys. Tällä iällä. Olin varma, että ei minua valita, nainen kyynelehtii iloisena.
 Lapinlahti aloitti ensimmäisenä kuntana  Lucia-mummo-perinteen  vuonna 2010. Äänestyksen järjestää paikallislehti Matti ja Liisa sekä paikallinen Jussinpihan päiväkeskus. Hilkka Jyrkkänen on jo kymmenes Lapinlahden Lucia-mummo.
 Jyrkkänen sanoo kaikkien ehdokkaiden olleen samanlaisia.
 – Yksi meistä piti valita, hän kommentoi tuoreeltaan.
 Touhukas Jyrkkänen kertoo iloitsevansa kovasti läheisistään: lapsista, lapsenlapsista ja lastenlastenlapsista sekä sisarista.
 Hän on myös kiitollinen siitä, että on saanut olla pitkään terveenä ja lääkkeettä.
 – Pimeällä laitan kynttilöitä palamaan ja toivon valoa sairaille ystävilleni, Jyrkkänen kertoi ehdokasesittelyssä.
 Nuorena hän haaveili omasta kahvilasta, mutta päätyi lopulta perustamaan kelloliikkeen Lapinlahdelle vuonna 1949. Tuota kuunvaihteessa 70-vuotisjuhlaa viettänyttä kelloliikettä pyörittää nykyisin Jyrkkäsen poika.
 "Kunnianosoitus vanhustyölle"
 Matti ja Liisa -lehden päätoimittajan  Tero Joutselaisen  mukaan Lucia-mummon valinnasta on muodostunut tärkeä paikallinen perinne Lapinlahdella.
 – Tämä merkitsee paikkakunnalla sellaista yhteistä juttua. Täällä ollaan myös iloisia siitä, että paikkakunnalla aloitettu perinne on levinnyt myös muualle Suomeen, iloitsee Joutselainen.
 Lapinlahdella perjantaina iltapäivällä järjestetyssä tilaisuudessa puhunut maailman ensimmäinen Lucia-mummo  Kaija Vidbom  sanoi, että Lucia-mummon valinta on kaikille piristys syksyn pimeisiin aikoihin.
 Lucia-mummon valinta on myös valittu vanhustyön hyvien käytäntöjen joukkoon. Tero Joutselainen arvioi valinnan olevan kunnianosoitus vanhustyölle ja vanhusten viriketoimintaa parhaimmillaan..
 – Näin saamme muutkin voimaa vanhuksilta ja vanhuudesta.
 Joutselainen lupaa, että perinne jatkuu myös tulevaisuudessa.
 – Mummojahan riittää, hän virnistää.
 Tänä vuonna Lucia-mummoksi oli ehdolla neljä Jussinpihan päiväkeskuksen asiakasta. Juhlavuoden ehdokkaiden keski-ikä oli korkeampi kuin koskaan ennen, yli 90-vuotta.
 Ehdolla olivat lisäksi 91-vuotias  Laina Voutilainen , 93-vuotias  Aini Virkkunen , 94-vuotias  Aune Paldanius .

Huomenna 95 vuotta täyttävä Hilkka Jyrkkänen valittiin vuoden Lucia-mummoksi


Summary: Lucian päivä huipentuu tänään, kun Lucia-neito kruunataan tehtäväänsä. Tapahtumaa voi seurata suorana verkossa.

Pohjanmaalla asuva  Sara Ray  kruunataan vuoden Lucia-neidoksi tänään iltapäivällä Helsingin tuomiokirkossa. Hänet kruunaa tehtäväänsä presidentti  Tarja Halonen.  Tämän jälkeen Lucia-kulkue matkaa läpi Helsingin keskustan.
 Yle näyttää tilaisuuden suorana verkossa kello 17 alkaen. Voit katsoa lähetystä klikkaamalla yllä olevaa kuvaa.
 Lucia-neito on valon, ilon ja inhimillisyyden lähettiläs ja toimii Lucia-keräyksen keulakuvana. Keräyksen tuotoilla tuetaan vaikeuksissa olevia lapsiperheitä. Tämän vuoden keräys jatkuu tammikuun loppuun saakka.
 Lucia tekee tänä vuonna lähes sata vierailukäyntiä muun muassa sairaaloihin, vanhainkoteihin, Suomen tasavallan presidentti  Sauli Niinistön  luokse sekä eduskuntaan.
 Suomen Lucia-neidon valitsee Folkhälsan yhteistyössä Hufvudstadsbladetin ja Svenska Ylen kanssa.
 Tämä on jo seitsemäskymmenes kerta, kun Suomen Lucia valitaan.

Lucia-neito, "Valon lähettiläs", kruunattiin tänään Helsingissä


Summary: Yksi jalkapantaan määrätyistä passitettiin jo vankilaan.

Hämeen poliisi on käyttänyt ensimmäistä kertaa pakkokeinona tehostettua matkustuskieltoa. Sitä valvotaan laittamalla henkilölle jalkapanta, jonka kautta Rikosseuraamuslaitos valvoo henkilön sijaintia.
 Tehostettuun matkustuskieltoon määrättiin käräjäoikeuden päätöksellä kolme Lahden seudulla asuvaa miestä. Heitä epäillään todennäköisin syin muun muassa huumausainerikoksesta.
 Käräjäoikeus vangitsi marraskuussa myös neljännen miehen, mutta hänet vapautettiin. Miehet ovat 21–36-vuotiaita miehiä.
 Pakkokeinon taustalla on poliisin marraskuun puolessa välissä tekemä kotietsintä lahtelaiseen asuntoon. Asunnosta takavarikoitiin erilaisia huumausaineita, kuten 450 grammaa kannabista ja useamman tuhannen euron arvosta Subutex-lääkkeitä. Huumausaineiden joukossa oli käteistä rahaa, joka viittaa huumeiden myyntiin.
 Poliisi löysi asunnossa myös anastettua omaisuutta ja auki poratun starttipistoolin. Esitutkinnan perusteella asuntoa on käytetty huumausaineiden myynti- ja välityspaikkana.
 Maanantaina poliisi otti kiinni yhden kolmesta tehostettuun matkustuskieltoon määrätyistä. Miestä epäillään uusista rikoksista. Hän on toistuvasti rikkonut tehostetun matkustuskiellon ehtoja. Päijät-Hämeen käräjäoikeus vangitsi miehen keskiviikkona.

Poliisi otti käyttöön harvinaisen pakkokeinon – kolme määrättiin tehostettuun matkustuskieltoon


Summary: Snapchat, Instagram, WhatsApp ja nyt myös TikTok. Miten hyvin sinä tunnet lapsesi käyttämät somealustat?

Lasten ja nuorten suosima lyhyiden videoiden somealusta TikTok on ollut viime aikoina paljon esillä.
 Otsikoissa on esitelty TikTokin luomia  uusia sometähtiä , mutta se on saanut myös kyseenalaista mainetta. TikTokia on  epäilty sensuurista  ja syytetty, että se kerää poikkeuksellisilla tavoilla käyttäjien yksityistietoja.
 Tästä huolimatta TikTokin suosio on suurta. Sillä on tällä hetkellä noin  500 miljoonaa käyttäjää . (linkki: South China Morning Post)
 Kymmenisen vuotta sitten perustettu Instagram on vielä kansainvälisesti suositumpi, mutta TikTokin käyttäjämäärä on jo reilusti ohittanut niin ikään nuorten suosiman Snapchatin.
 Vanhempia neuvotaan usein tutustumaan lastensa käyttämiin sosiaalisen median palveluihin. Kuinka hyvin sinä tunnet TikTokin?
 Katso Puoli seitsemän -ohjelman juttu TikTokista:

 Lisätietoa aiheesta:
 Tiktokissa kuka tahansa voi olla tähti, ja samalla sovelluksesta löytyy kappaleita omalle soittolistalle – "Kaikki hyräilevät Tiktok-biisejä koulussa"
 Videopalvelu TikTok pyysi anteeksi poistettuaan Kiinaa kritisoineen videon
 Guardian: Suomalaisnuorten suosima some-palvelu TikTok sensuroi viestejä, jotka eivät ole Kiinalle mieleen
 Yhdysvallat tutkii TikTok-videosovellusta – "Se on vastavakoilu-uhka"
 Somen hittisovellusta epäillään laittomasta tietojen keruusta  (tivi.fi)
 Suosikkisovelluksen synkkä puoli: seksiviestejä sataa teineille  (tivi.fi)

Kun kuulet nimen TikTok, tuleeko sinulle mieleen kaappikello vai mobiilisovellus? Testaa, mitä tiedät suosikkisovelluksesta


Summary: Myös riskiryhmään kuuluvien lähikontakteille annetaan antibioottihoito.

Kolmellatoista Uudenmaan prikaatin varusmiehellä on diagnosoitu hinkuyskä,  tiedottaa Merivoimat .
 Dragsvikin varuskunnan terveysasema on aloittanut Merivoimien mukaan torjunnan ja tilanteen kartoituksen prikaatissa.
 Hinkuyskän saaneita varusmiehiä hoidetaan muun muassa antibiooteilla. Torjunnassa myös altistuneiden ja riskiryhmään kuuluvien lähikontakteille annetaan antibioottihoito. Merivoimien mukaan epidemian leviämisen riski muuhun väestöön on pieni, koska rokotuskattavuus on korkea.
 Hinkuyskä tarttuu pisaratartuntana erityisen herkästi olosuhteissa, joissa kanssakäyminen on tiivistä. Varuskunta on yksi tällainen paikka. Lisäksi riskialuetta ovat koulut ja päiväkodit. Merivoimien mukaan hinkuyskätapaukset varuskuntaolosuhteissa eivät ole poikkeuksellisia.
 Merivoimien mukaan kaikki Uudenmaan prikaatin varusmiehet ovat saaneet rokotteen joko palvelukseen astuessa tai edeltävän viiden vuoden aikana.
 THL:n mukaan  hinkuyskää torjuva rokote estää noin 80 prosenttia tartunnoista ja sen teho kestää neljästä viiteen vuotta. Koska rokotekattavuus on Suomessa hyvä, ei laajoja epidemioita Suomessa enää esiinny. Paikallisia epidemioita tosin on ja hinkuyskätapauksia todetaan joitakin satoja vuosittain.
 Hinkuyskä voi THL:n mukaan olla vakavia pikkulapsille, joita ei ole suojattu rokotteella tai joiden saama suoja on vaillinainen. Vaarallisinta hinkuyskä on alle kuuden kuukauden ikäisille vauvoille.
 Muutoin vakavat taudinkuvat ovat THL:n mukaan harvinaisia.

Merivoimat: Hinkuyskää Uudenmaan prikaatissa – 13 varusmiestä sairastunut


Summary: Kolttasaamelaisten edustajat käsittelivät aihetta torstaina kolttaneuvostojen kokouksessa.

Kolttasaamelaiset ovat hyväksyneet saamelaisten totuus- ja sovintokomission  mandaattiehdotuksen .
 Kolttien kyläkokous päätti asiasta yhdessä Nellimin, Keväjärven ja Näätömön alueen kolttaneuvostojen kanssa torstaina 12.12.
 Suomen valtio, saamelaiskäräjät ja kolttien kyläkokous ovat viimeisen vuoden aikana työstäneet komission tehtävää. Valtioneuvosto hyväksyi ehdotuksen 13.11.2019.
 Saamelaisten ja valtion välinen  totuus- ja sovintotyön tarkoituksena  on tunnustaa ja määritellä syrjintää, jota saamelaiset ovat kokeneet historian saatossa. Tavoitteena on myös selvittää ja tuoda esiin muun muassa Suomen valtion ja viranomaisten harjoittamaa suomalaistamispolitiikkaa.
 Mandaattiehdotuksen mukaan saamelaiset saisivat komissioon enemmistöedustuksen. Komissioon on ehdotettu viittä komissaaria, joista kaksi valitaan valtioneuvoston ehdotuksesta, kaksi Saamelaiskäräjien ja yksi kolttien kyläkokouksen ehdotuksesta.
 Saamelaiskäräjät päättää mukaan lähtemisestä ensi viikolla
 Kun kolttasaamelaiset ovat hyväksyneet ehdotuksen, asian eteneminen on Saamelaiskäräjien täysistunnon päätöksen takana. Jos Saamelaiskäräjät hyväksyy ehdotuksen, voidaan komissaarien nimeäminen aloittaa.
 Saamelaiskäräjät kokoontuu täysistuntoon 17.–18.12. Totuus- ja sovintoprosessi on kokouksen  asialistalla  yhtenä päätettävänä asiana.
 Saamelaiskäräjien hallituksella ehdotuksia komissaarien nimeämiseksi
 Saamelaiskäräjien hallitus ehdottaa täysistunnolle kahta vaihtoehtoa totuus- ja sovintoprosessiin osallistumisesta, eli joko sen hyväksymistä tai hylkäämistä.
 Mikäli Saamelaiskäräjien täysistunto päättää lähteä mukaan saamelaisten totuus- ja sovintokomiteatyöhön, käräjien täysistunnon täytyy myös ottaa kantaa komission valintamenettelyyn.
 Käräjien hallitus painottaa, että komissaarien nimeämisessä ja totuus- ja sovintotyössä pitää ottaa huomioon saamelaisten kokemukset. Työ täytyy tehdä yhdessä Saamelaiskäräjien ja Kolttien kyläkokouksen kanssa.
 Jos ehdotus hyväksytään, Saamelaiskäräjät pyytää saamelaisyhteisöltä ehdotuksia sopivista komissaareista.

Kolttasaamelaiset lähtevät  mukaan totuus- ja sovintokomissioon  - jäseniä pohditaan ensi vuonna


Summary: Britannian ero EU:sta aloittaa ennennäkemättömän neuvottelukierroksen, jonka lopputuloksesta ei ole mitään varmuutta.

Se joka luulee, että väittely brexitistä on vihdoin ohi, erehtyy pahasti. Nyt se vasta alkaa.
 Listasimme, mitä on odotettavissa seuraavan vuoden aikana, kun Britannia lähtee Euroopan unionista.
 Britannialla on  EU:n kanssa solmitun sopimuksen  mukaan aikaa vuoden 2020 tammikuun 31. päivään asti erota Euroopan unionista. Pääministeri  Boris Johnson  on vakuuttanut, että näin myös tulee tapahtumaan.
 Neuvottelusuma edessä
 Lokakuussa 2019 solmittu erosopimus ei määritellyt millään tavalla unionin ja Britannian tulevia suhteita. Neuvottelut voivat siis alkaa vasta sitten, kun Britannia todella on eronnut unionista eli näillä näkymin ensi kuun lopulla.
 Sen jälkeen alkaa siirtymäkausi, joka kestää lähes vuoden eli vuoden 2020 loppuun asti. Pääministeri Johnson on ilmoittanut, että hän ei sen jälkeen missään tapauksessa tule käyttämään tarjolla olevaa vuoden tai kahden vuoden lisäaikaa.
 Kauppa kiinnostaa, tulliliitto ei
 Britannian kannalta tärkein kysymys on kauppasopimus. Saarivaltio haluaa, että sen kotimaiset tavarat ja palvelut saisivat jatkossakin mahdollisimman hyvän kohtelun EU-alueella.
 Vaalit voittaneet konservatiivit ovat kuitenkin myös tehneet selväksi, että brittien on lähdettävä sekä tulliliitosta että unionin sisämarkkinoilta. Britannia haluaa pitää myös lainopilliset asiat omissa käsissään ja on siksi eroamassa myös Euroopan unionin tuomioistuimen jäsenyydestä.
 Aikapula uhkaa
 Viralliset neuvottelut EU:n ja Britannian uudesta suhteesta pääsevät todennäköisesti alkamaan vasta maaliskuussa. Vaikean asian tekee entistä monimutkaisemmaksi se, että neuvottelutulokset vaativat unionin jokaisen jäsenvaltion hyväksynnän.
 Takaraja näille neuvotteluille on kesäkuun viimeinen päivä. Silloin nimien on oltava paperissa tai edestä löytyvät uudet ongelmat.
 Jos Lontoo ja Bryssel eivät ole löytäneet toisiaan heti juhannuksen jälkeen, ja jos Johnsonin sana pitää, Britannia eroaa unionista ilman tullisopimusta.
 Britannian yleisradioyhtiö BBC  nostaa esille neuvottelujen käytännön ongelmat: EU ei ole koskaan joutunut neuvottelemaan näin monimutkaista ja laajaa sopimusta näin lyhyessä ajassa.
 On siis hyvinkin mahdollista, että sana  brexit  on vilkkaassa käytössä vielä vuonna 2022.
 Lue myös:
 Analyysi Lontoosta: Boris Johnsonin murskavoitto varmisti Britannian EU-eron toteutumisen – mutta syvensi kuilua Englannin ja Skotlannin välillä
 Britannian vaalit: Konservatiivit suurvoittoon, ero EU:sta toteumassa tammikuun lopussa – Lue 100 ja 300 sanan tiivistelmä

Britannian brexit-tuska ei ole lähelläkään loppuaan, vaan nyt alkaa todellinen vääntö – nämä asiat kiusaavat Boris Johnsonia seuraavaksi


Summary: Eduskunta on hyväksynyt hallituksen esityksen subjektiivisen varhaiskasvatusoikeuden palautuksesta.

Valtio korvaa subjektiivisen varhaiskasvatusoikeuden palautumisesta aiheutuvat kulut kunnille kokonaan.
 Eduskunta hyväksyi tällä viikolla hallituksen esityksen subjektiivisen varhaiskasvatusoikeuden palautuksesta. Oikeuden rajaaminen tuli mahdolliseksi edellisen hallituksen aikana vuonna 2016.
 Sen myötä valtaosa kunnista rajasi viikoittaisen varhaiskasvatusoikeuden 20 tuntiin lapsilta, joiden vanhemmista toinen on kotona esimerkiksi hoitovapaan tai työttömyyden vuoksi.
 Opetus- ja kulttuuriministeriön viime keväänä tekemän selvityksen perusteella 249 kuntaa oli jossakin vaiheessa rajannut subjektiivista varhaiskasvatusoikeutta. Sittemmin osa kunnista luopui rajauksesta oma-aloitteisesti.
 Uuden lain myötä oikeus kokopäiväiseen varhaiskasvatukseen palautuu kaikille.
 Kouvolassa saatetaan tarjota halvempaa vaihtoehtoa jatkossakin
 Esimerkiksi Kouvolan kaupunki säästi varhaiskasvatusoikeuden rajaamisella 300 000– 500 000 euroa. Nyt hyväksytty lakimuutos ei tuo kunnille lisäkustannuksia, sillä valtio korvaa muutoksesta aiheutuvat kulut täysimääräisesti elokuusta 2020 eteenpäin, jolloin laki astuu voimaan.
 Kouvolassa pohditaan vaihtoehtona myös rajatun varhaiskasvatuksen tarjoamista jatkossakin halukkaille perheille.
 – Osa vanhemmista voisi valita myös sen vaihtoehdon. Perheet sen varmaan tietävät, mitä lapsi tarvitsee. Kyllä se neljä tuntia varhaiskasvatusta päivässä varmasti riittää siihen, että varhaiskasvatuslaissa asetetut tavoitteet täyttyvät, varhaiskasvatuspäällikkö  Helena Kuusisto  sanoo.
 Kouvolassa rajatusta varhaiskasvatuksesta on peritty 40 prosenttia täysipäiväisen varhaiskasvatuksen hinnasta, vaikka lain mukaan siitä olisi mahdollista periä 60 prosenttia. Näin on tehty siksi, että kaupunki on määritellyt kellonajat lasten rajatulle varhaiskasvatukselle. Kaupungin saamat säästöt ovat perustuneet juuri tähän.
 – Määrittelemällä hoito-ajat itse voimme paremmin kohdentaa henkilöstöä niille päiville, kun lapsia siellä on, Kuusisto sanoo.
 Lisää työntekijöitä
 Varhaiskasvatuspäällikkö Helena Kuusisto arvelee, että Kouvola saattaa palkata yli kymmenen uutta työntekijää päiväkoteihin subjektiivisen päivähoito-oikeuden palautuksen vuoksi. Päiväkoteihin saatetaan tarvita lisää varhaiskasvatuksen opettajia ja lastenhoitajia.
 Se kuitenkin riippuu siitä, valitsevatko vanhemmat laajemman varhaiskasvatusoikeuden.
 – Emme tiedä mitä asiakkaat valitsevat, se on meille mysteeri tällä hetkellä, miten siinä loppujen lopuksi käy, Helena Kuusisto toteaa.

Kaikki lapset saavat taas oikeuden kokopäiväiseen varhaiskasvatukseen – valtio korvaa kulut kunnille


Summary: Rajan tuntumassa asuvat ovat tottuneet käymään ostoksilla Norjassa. Lauantaista lähtien sieltä ei kuitenkaan saa tuoda rajan yli Suomeen kasveja, hedelmiä tai marjoja.

Pohjois-norjalaisessa ruokakaupassa  Tero Paltto  tutkailee hedelmävalikoimaa. Täällä ne ovat hänen mielestään parempia, kuin parinkymmenen kilometrin päässä kotona Suomessa.
 – Mielestäni Norjasta ostetut kasvikset ja hedelmät säilyvät pidempään, maku on parempi ja ne ovat kauniimpia kuin Suomesta ostetut. En tiedä, mistä se johtuu, pohtii Paltto.
 Huomisesta lauantaista lähtien Paltto ei kuitenkaan enää saa kuljettaa kasviksia tai hedelmiä Norjasta Suomeen.
 Uuden kasvinterveyslainsäädännön  astuessa voimaan kukaan ei voi tuoda mukanaan Euroopan unionin ulkopuolelta edes yhtä omenaa tai appelsiinia ilman kasvinterveystodistusta.
 Kasvien maahantuontiehtoja on tiukennettu, jotta kasvintuhoojien leviäminen EU:n alueelle voidaan nykyistä tehokkaammin estää. Muutos koskee myös tuontia yksityishenkilönä.
 Miten käy Norjasta poimittujen hillojen?
 Karigasniemeläisen  Jouni-Esa Nousuniemen  koti sijaitsee aivan rajan tuntumassa, Norjaan on noin 150 metrin matka. Hänelle on luontevaa käydä ruokaostoksilla parinkymmenen kilometrin päässä Kaarasjoen kylässä. Näin joulun alla Nousuniemelle, kuten muillekin rajan pinnassa asuville maistuvat Norjan klementiinit. Tälläkin kauppareissulla mukaan tarttui pari.
 Nousuniemi on kuullut uutisista uusista säännöksistä ja hän ihmetteleekin lakia, joka ei tunnu millään sopivan Norjan ja Suomen raja-alueelle.
 Uusi laki vaikuttaa monella tapaa Nousuniemen elämään. Norjasta tuodut klementiinit ja marjat jäävät tästä lähin Norjaan. Sama kohtalo on myös Norjan tuntureilta poimituilla hilloilla.  Kaija Länsman / Yle
 – Tämä laki on mielestämme kummallinen. Olemme tottuneet käymään Norjassa kaupassa, sanoo Nousuniemi.
 Kasvienterveyslaki koskee hedelmien, juuresten ja kasvisten lisäksi myös tuoreita marjoja. Se saa Nousuniemen pohtimaan ensi kesää, sillä hän käy joskus Norjassa poimimassa hilloja.
 Uusi laki kieltää hillapussinkin tuonnin Suomeen. Nousuniemi keksii kuitenkin mahdollisen ratkaisun pulmaan.
 – Täytyy sopia norjalaisen kauppiaan kanssa, että hän ostaa hillani. Niillä rahoilla ostan sitten Suomesta omani. Niin se täytyy tehdä, Nousuniemi pohdiskelee.
 Yksityishenkilön lähes mahdotonta saada todistusta
 Unionin ulkorajalla asuvalta Tero Paltolta ei tiukennuksille heru ymmärrystä.
 – Uusi laki on pelleilyä. Uskon, että hedelmät tulevat samasta paikasta Norjaan kuin Suomeenkin. En ymmärrä, miksi lain pitää yhtäkkiä muuttua, toteaa Paltto.
 Paltto epäileekin, että lain noudattaminen saattaa tuottaa hänelle vaikeuksia.
 – Jos tuon pari mandariinia tai mansikkaa Norjasta Suomeen, sen ei pitäisi olla muilta pois.
 Jatkossa Palton täytyy olla ostamatta Norjasta vihanneksia tai yrttejä, vaikka kuinka haluaisi.  Kaija Länsman / Yle
 Lainsäädäntöä on tiukennettu, jotta  kasvintuhoojat eivät leviäisi EU:n alueelle matkustajien kauppakasseissa tai matkalaukuissa.  Euroopan komissio on tunnistanut matkustajatuonnin yhdeksi suurimmista kasvituhoojien leviämisen riskeistä.
 – Koska yksityishenkilön on lähes mahdotonta saada kasvinterveystodistusta, ei tuoreita hedelmiä, marjoja ja vihanneksia voi käytännössä enää tuoda EU:n ulkopuolelta, sanoi tulliylitarkastaja Tiia Sulander-Seppänen  keskiviikkona Yle uutisille.
 Kasvinterveysvaatimusten ulkopuolelle jäävät hedelmistä banaani, taateli, durio, ananas ja kookos. Laki ei koske kyseistä viisikkoa, koska niihin ei liity kasvinterveysriskiä.
 Luvaton hedelmälasti suoraan roskiin
 Karigasniemen tulli tekee ajoittain pistotarkastuksia ja tutkii mitä Norjasta tuodaan Suomeen, kertoo Karigasniemen tullin päällikkö  Oula Kitti . Omena- ja mandariinivahdiksi hän ei aio alkaa. Hedelmiin liittyvät tarkastukset sen sijaan suoritetaan muiden tarkastusten yhteydessä.
 Jos jää vaikkapa luvattomasta omenalastista kiinni, on sen kohtalo selvä.
 – Otamme luvattomat omenat haltuumme ja heitämme ne roskakoriin. Niitä ei saa tuoda Suomeen, sanoo Kitti.
 Turun Sanomien mukaan  tulli valvoo rajanylityspaikoilla matkustajatuontia. Kielletyt kasvit ja kasvituotteet voi jättää itärajallakin rajanylityspaikoilla jätesäiliöihin ja lentokentillä ne voi luovuttaa tullivirkailijoille.
 Vapaaehtoisesta luovutuksesta ei aiheudu sanktioita, mutta toistuvasta tai törkeästä maahantuontikiellon rikkomisesta voidaan rangaista.
 Oula Kitti on Karigasniemen tullin päällikkö. Hän neuvoo ihmisiä syömään mansikkansa ennen rajan ylitystä.  Kaija Länsman / Yle
 Kasvinterveys on ajankohtainen aihe, sillä YK on julistanut vuoden 2020 kansainväliseksi  kasvienterveysvuodeksi.
 – Sanotaan, että Suomen ja koko Euroopan yhteisön kannalta on tosi tärkeää, että me suojellaan kasveja tuholaisilta sekä bakteerivirustaudeilta, loisilta ja lentäviltä sekä ryömiviltä tuholaisilta, kertoi maa- ja metsätalousministeriön kansliapäällikkö  Jaana Husu-Kallio  keskiviikkona Ylen aamussa.
 Viranomaiset toivovat että tulevaisuudessa kasveja riittää ihmisten ravinnoksi, eikä vain tuholaisten popsittavaksi.
 – Vuodessa menee noin 200 miljardia euroa tuholaisten suuhun. Samaan aikaan globaalilla tasolla ihmisillä on nälkä, muistutti Husu-Kallio.

Uusi kasvinterveyslaki ihmetyttää Suomen ja Norjan rajalla – "Hedelmien ja marjojen tuontikielto Norjasta Suomeen on pelleilyä"


Summary: Kesäkuussa Fotografiska avasi ovensa Tallinnassa, nyt on New Yorkin vuoro.

Ruotsalainen valokuvamuseo Fotografiska avaa uuden museon New Yorkissa lauantaina 14. joulukuuta. Museo sijaitsee Manhattanilla keskeisellä paikalla, Flatironin alueella. Tilat ovat kuusikerroksisessa, entisessä kirkon lähetystyön talossa, jossa on neliöitä lähes 14 000. Valokuvataide levittäytyy kolmeen kerrokseen.
 Ensimmäiseksi esillä on viiden näyttelyn kokonaisuus, jossa on mukana  Ellen von Unwerthin  muotikuvia,  Tawny Chatmonin  herkkiä lapsia, israelilaisen  Adi Nesin  identiteettipolitiikkaa valottavia lavastettuja kohtauksia,  Helene Schmitzin  maisemia ja  Anastasia Taylor-Lindin  newyorkilaisia naisia.
 Ensi keväänä New Yorkissa nähdään myös suomalaisen  Berndt Arellin  kuratoima näyttely. Arell on entinen nykytaiteen museo Kiasman ja Ruotsin Kansallismuseon National Museumin johtaja. Nykyisin Arell tekee töitä Fotografiskalle näyttelytuottajana.
 Arvostettu muotikuvaaja Ellen von Unwerth kuvasi Bathtub-nimiseen teokseen Naomi Campbellin ja Kate Mossin.  Fotografiska
 New Yorkin projekti myöhästyi
 Alun perin New Yorkin museon piti avautua jo tämän vuoden keväällä. Aikatauluista kertoi Ylelle  Jan Broman ,toinen perustajista, vuoden 2018 haastattelussa.
 Lue Bromanin veljesten haastattelu täältä:
 Ruotsalaisveljesten museosta kasvoi maailmanluokan bisnes – Fotografiska laajenee ulkomaille, eikä loppua näy.
 Fotografiskasta kerrottiin aiemmin Ylelle, että New Yorkin viivästymisen syynä on tarkoin suojeltu vuoden 1894 rakennus, jonka remontti vei suunniteltua kauemmin.
 Samat syyt ovat hidastuttaneet myös Lontoon Whitechapelissa sijaitsevan Fotografiskan avaamista.
 – Rakennus on osittain peruskorjattu. Sen turvataso ja ilmastointi vaativat ratkaisuja, joiden saaminen vanhaan taloon on haasteellista, valottaa Fotografiskan näyttelytuottaja Arell.
 Arellin mukaan Lontooseen on tulossa suuret noin 9 000 neliön tilat ja Lontoon museolla on jo oma organisaatio. Siitä, milloin tilat avautuvat, Fotografiska ei vielä paljasta. Museon Facebook-sivuille on päivitetty viime vuoden joulukuussa tieto siitä, että museo avautuu pian.
 Aiemmin on kerrottu myös suunnitelmista laajentaa Shanghaihin. Myöskään Shanghain tilanteesta museo ei vielä tiedota.
 – Fotografiska käy paraikaa useita keskusteluja museoista eri kaupungeissa ja odotamme innoissamme, milloin pääsemme kertomaan seuraavasta, tiedotuspäällikkö  Margita Ingwall  kommentoi Ylelle.
 Kesäkuussa Fotografiska perusti museon Tallinnaan. Se on Arellin mukaan ylittänyt kävijätavoitteensa reippaasti.
 Lue Tallinnan Fotografiskasta täältä:
 Huippuvalokuvaajien töitä ja henkeäsalpaava kattoterassi – Tällainen on tänään avautuva Tallinnan Fotografiska-museo
 Ensimmäisessä näyttelyssä on teoksia israelilaiselta Adi Nesiltä. Last Supper (Viimeinen ehtoollinen) on vuodelta 1996. Fotografiska
 Miten tehdä vaikutus New Yorkissa?
 New York ei ole helpoin paikka saada jalansijaa. Kaupungissa on monia ikonisia taidemuseoita, kuten Guggenheim ja modernin taiteen museo MoMa.
 Myös valokuvaan keskittyvä International Center for Photography eli ICP on samassa kaupungissa. Se on tosin tiloiltaan pienempi kuin nyt avautuva Fotografiska.
 – New York on maailman johtavia kuvataidekaupunkeja, ja kilpailu on kovinta niistä kolmesta paikasta, joissa Fotografiska nyt on. Meillä on hyviä kokemuksia aiemmista museoista ja vahva usko itseen, Arell sanoo.
 New Yorkissa on käytössä sama konsepti kuin Tukholmassa. Ihmisiin ei suhtauduta kävijöinä, vaan vieraina. Samoissa tiloissa on ravintola ja näyttelyitä tehdään tietoisesti myös ei-taideyleisöille.
 – Näyttelypolitiikka on monipuolinen. Jokainen löytää jotain. Tarjolla ei ole vain taidekuvaa vaan myös muotikuvaa, dokumenttia ja mainoskuvaa. Koko kirjo on rinta rinnan yhtä aikaa.
 Arell huomauttaa, että myös poliittisuus ja kantaa ottaminen ovat olleet läsnä alusta asti – ja se ei ole aina kaikkien mieleen.
 Vuonna 2017  Fotografiska reagoi  näyttelyllä presidentti  Trumpin  virheelliseen väitteeseen siitä, että Ruotsissa olisi tapahtunut terroriteko. Näyttelyn nimeksi tuli Trumpin käyttämä lause  What happened last night in Sweden .
 Fotografiska on ruotsalaisveljesten Jan ja  Per Bromanin  perustama. Se on ollut jo vuodesta 2010 monen suomalaisen vakiokohde Tukholman Södermalmilla.
 Anastasia Taylor-Lind kuvasi newyorkilaisia naisia ja heidän turvaverkkojaan.  Not Yet Titled on vuodelta 2019.  Fotografiska

Ruotsalaiset tekivät sen taas – tukholmalaisveljesten valokuvamuseo Fotografiska avautuu nyt New Yorkissa


Summary: Kauppasodan lieveneminen hyödyttää myös Suomea. Tullikiistan uskotaan kuitenkin olevan osa presidentti Trumpin vaalikampanjaa.

Kiina ja Yhdysvallat ovat päässeet sopuun kauppasopimuksensa ensimmäisestä vaiheesta, kertoo Kiinan apulaiskauppaministeri  Liao Min .
 Liaon mukaan maat alkavat sopimuksen seurauksena vähitellen poistaa toisilleen asettamia tulleja.
 Kiina peruu Yhdysvalloille suunnittelemansa tullit, joiden oli määrä astua voimaan ylihuomenna sunnuntaina.
 Ministerin mukaan sopimus hyödyttää koko maailman taloustilannetta. Valtioiden edustajat keskustelevat, milloin sopimus virallisesti allekirjoitetaan.
 Kiina lupaa lisätä tuontiaan Yhdysvalloista. Tuontia lisätään esimerkiksi energian, lääketeollisuuden tuotteiden sekä maataloustuotteiden, kuten vehnän ja maissin osalta.
 Maat ovat päässeet sopuun eritoten Yhdysvaltoja hiertäneistä teollisuusvakoilutapauksista ja piraattituotteista, Liao kertoo.
 Sopimuksen seuraavan vaiheen neuvottelujen alkaminen riippuu siitä, miten hyvin ensimmäisen osan toimeenpano onnistuu, kertoi ministeri.
 Trump: Kiina tekee suuria muutoksia
 Yhdysvaltain presidentti  Donald Trump  on vahvistanut, että Kiinan kanssa on saavutettu yhteisymmärrys osasta maiden välejä kiristäneistä tullikiistoista.
 Trumpin mukaan Yhdysvallat purkaa osan tekemistään tullipäätöksistä. Osa jää kuitenkin yhä voimaan.
 Kiina on suostunut tekemään merkittäviä rakenteellisia uudistuksia kauppa- ja taloushallintoonsa. Kiina alkaa myös ostaa massiivisia määriä Yhdysvaltain maataloustuotteita, teollisuustuotteita ja energiaa, Trump kertoi.
 Yhdysvaltain kaupallisen edustajan mukaan sopimukseen sisältyy myös vahva kauppakiistojen ratkaisumekanismi.
 Tieto Kiinan kanssa tehdystä tullisovusta tuli täsmälleen samalla hetkellä, kun Yhdysvaltain edustajainhuomeen oikeuskomitea ilmoitti hyväksyneensä Trumpin virkarikosyytteen, joka siirtyy nyt koko edustajanhuoneen käsittelyyn.
 "Osa Trumpin vaalikampanjaa"
 Yhdysvaltain ja Kiinan tekemä sopimus on eräänlainen välirauha, mutta varsinaista rauhansopimusta ei ole tehty, sanoo Kansainvälisen kauppakamarin maajohtaja  Timo Vuori  Ylen haastattelussa.
 Sopu rauhoittaa markkinoita, koska tulleja ei koroteta. Yhdysvallat pystyy jälleen myymään maataloustuotteita ja muuta Kiinaan, joten presidentti Trump voi sanoa, että hän sai jotain aikaiseksi, Vuori pohtii.
 – Suomen kannalta tämä on hyvä asia, koska vaikka meidän suorasta viennistämme 60 – 70 prosenttia menee EU:hun, lopputuotteita menee USA:n ja Kiinan markkinoille, eli Suomen vientifirmoille tämä on hyvä uutinen, Vuori analysoi.
 Vuoren mukaan Donald Trump tarvitsee osoituksia siitä, että hän on diilintekijä ja hän pystyy tekemään Amerikkaa hyödyntäviä sopimuksia.
 Vuori uskoo, että tapahtuma on osa Trumpin vaalikampanjaa. Tulihan ilmoitus sovusta juuri samaan aikaan, kun edustajainhuoneen valiokunta ilmoitti Trumpin virkarikossyytteen etenemisestä.
 Trumpin virkarikossyyte etenee edustajainhuoneen äänestykseen – republikaaneilta vastalauseita
 – Tämä on ehdottomasti osa presidentinvaalikampanjaa ja yksi osa sitä kampanjaa, jota Trump on ajanut koko vallassaolon ajan, eli ensin hajoitetaan, sitten luodaan epävarmuutta ja lopuksi koetetaan löytää sellaisia ratkaisuja, joilla voidaan osoittaa, että me voitimme Amerikalle hyvää.
 Vuori arvelee, että molemmat osapuolet julistavat olevansa voittajia.
 Lisää asiasta :
 Uutistoimistot: Yhdysvallat ja Kiina päässeet alustavaan sopuun kauppasodassa – Kiina on kommentoinut sopua niukasti

USA ja Kiina hyväksyivät kauppasopimuksen ensimmäisen osan –  Tulleja aletaan purkaa